title: Portteri

text: Portteri tai porter on tumma pintahiivaoluttyyppi, joka on tehty paahdetuista maltaista. Nimen alkuperän on väitetty juontuvan kantajista (engl. "porter"), jotka joivat täyttävää olutta työpäivän ohessa osittain ravinnoksi. Toinen juonne nimelle on, että Hollannissa juotiin "poorteriksi" kutsuttua olutta. Suosittuja porter-merkkejä ovat muun muassa yhdysvaltalainen "Anchor Porter" ja englantilainen "Fullers London Porter".


title: Portteri

text: Sanan "porter" epäillään tulevan sanasta "kantaja" ("apumies"), joka toi portteria torimyyjille 1700-luvulla.


title: Portteri

text: Porter syntyi 1700-luvun alussa Britanniassa. Sen kehittäjänä pidetään Ralph Harwoodia. Se oli ensimmäinen teollisesti pantu olut. Portterien historian alkualkoina se sekoitettiin muista oluista. Yleisesti hyväksytyn teorian mukaan se oli alun perin erityisesti torikauppiaiden suosiossa. Sitä vietiin Britanniasta muun muassa Baltiaan, jossa on edelleen porterpanimoja. Laivamatkojen aikana hiiva käytti jäämäsokerin alkoholiksi. Tämän takia balttilaisissa porttereissa on tyypillisesti korkeampi uutepitoisuus. Toinen merkittävä alue oli Irlanti, jossa se on edelleen erityisesti työväenluokan suosiossa. Suosioon se nousi erityisesti 1800-luvulla. 1800-luvun lopussa suurin osa kulutetusta oluesta oli portteria. mutta katosi suurilta osin maailmansotien välissä. Portteria pantiin vuoteen 1973 asti Irlannissa. 1970-luvun lopulla kaksi brittiläistä panimoa Penrhos ja Timothy Taylor aloittivat uudestaan portterin panemisen.


title: Portteri

text: Alun perin porterin kantavierteen ominaispaino oli noin 1070, mutta nykyään se on noin 1040-50. Porter on väriltään tyypillisesti musta, melkein läpinäkymätön. Jotkut portterit ovat tummanruskean sävyisiä. Portteri maistuu yleensä hieman kahvimaiselle ja hedelmäiselle. Kahvimainen maku johtuu maltaiden paahtamisesta ja hedelmäisyys pintahiivan käytöstä. Verrattuna samantyyppiseen dry stouttiin sen maku ei ole niin täyteläinen: tämä johtuu pidemmälle mennestä käymisestä. Nykyaikainen portteri voi olla hieman kitkerää. Vaikka portteri on tavallisesti pintahiivaolut, on olemassa myös pohjahiivoilla porttereita panevia panimoita. Porterin alkoholipitoisuus on 4-9 til-%.


title: Portteri

text: Tunnettuja portervalmistajia ovat muun muassa brittiläiset Malton, Fuller’s ja Samuel Smith. Yhdysvaltalaisia tunnettuja valmistajia ovat esimerkiksi Hill Farmstead Brewery ja Sierra Nevada Brewing. Suomalaisista panimoista Sinebrychoffin portteri lienee tunnetuin suomalainen portteri.


title: Porter

text: Porter voi tarkoittaa seuraavia:


title: Sergei Novikov (hiihtäjä)

text: Sergei Vladimirovitš Novikov (, s. 28. elokuuta 1980 Dolinsk) on venäläinen maastohiihtäjä.


title: Sergei Novikov (hiihtäjä)

text: Olympialaisissa Novikovin paras henkilökohtainen sijoitus on kahdeksas sija 15 kilometrin perinteisen tyylin kilpailussa Torinossa 2006. Sekä Salt Lake Cityssä 2002 että Torinossa 2006 hän hiihti kuudenneksi sijoittuneessa Venäjän viestijoukkueessa. Hiihdon maailmanmestaruuskilpailuissa hänen paras henkilökohtainen sijoituksensa on 14. sija vapaan tyylin sprintissä Val Di Fiemmessä 2003. Samojen kilpailuiden 4 × 10 kilometrin viestissä hän sijoittui neljänneksi.


title: Sergei Novikov (hiihtäjä)

text: Hiihdon maailmancupissa Novikov on henkilökohtaisessa kilpailussa sijoittunut yhden kerran palkintokorokkeelle; 15 kilometrin perinteisen tyylin kilpailussa Otepäässä 2006. Maailmancupin viesteissä hän on voittanut yhden kilpailun ja ollut kerran kolmas.


title: Durmålstinden (Langdalen)

text: Durmålstinden () on Skandien Lyngsalpenen osassa sijaitseva vuorenhuippu Tromssan läänissä, Norjassa. Huipun korkeus merenpinnan tasosta on 1 265 metriä. Se sijoittuu kahden kunnan, Omasvuonon ja Tromssan rajalle.


title: Muotkalahti

text: Muotkalahti () on vuonomainen lahti ja Moskivuonon sivuhaara Tromssan läänissä, Pohjois-Norjassa. Se sijaitsee osittain Lyngenin ja Tromssan kuntien alueella.


title: Koripallo kesäolympialaisissa 1936

text: Vuoden 1936 kesäolympialaisten koripallo järjestettiin 7. elokuuta – 14. elokuuta 1936 Berliinissä. Tämä oli ensimmäinen kerta, kun koripallokilpailut järjestettiin olympialaisissa lukuun ottamatta vuoden 1904 kesäolympialaisten koripallon näytöstapahtumaa. Kisoihin osallistui 199 urheilijaa, joista kaikki olivat miehiä, 23 maasta. Nuorin osanottaja oli virolainen Heino Veskila (17 vuotta ja 237 päivää) ja vanhin uruguaylainen Leandro Gómez (34 vuotta ja 140 päivää). Kilpailun voitti Yhdysvallat, hopealle tuli Kanada ja pronssille Meksiko.


title: Koripallo kesäolympialaisissa 1936

text: Ensimmäisen ottelun voittajat selvisivät suoraan 2.kierrokselle, hävinneet saivat vielä toisen mahdollisuuden.


title: Koripallo kesäolympialaisissa 1936

text: Filippiinit parittomana suoraan 2.kierrokselle.


title: Koripallo kesäolympialaisissa 1936

text: Puola selvisi toiselle kierrokselle jäätyään arvonnassa parittomaksi.


title: Koripallo kesäolympialaisissa 1936

text: Toinen kierros oteltiin samalla kaavalla kuin ensimmäinenkin.


title: Koripallo kesäolympialaisissa 1936

text: Viro jäi parittomaksi ja selviytyi karsinnatta 3. kierrokselle.


title: Koripallo kesäolympialaisissa 1936

text: Viidennestä sijasta pelattaessa Filippiinit voitti Italian 32-14 ja Uruguayn 33-23. Peru luopui sijoitusotteluista.


title: Koripallo kesäolympialaisissa 1936

text: Unkari ja Espanja peruivat osallistumisensa ennen kilpailun alkua.


title: .fr

text: .fr on Ranskan tasavallan käyttämä internet-maakoodi verkkotunnuksia varten. Tunnusta hallinnoi AFNIC ja se on perustettu 1986.


title: .fr

text: Tunnus on jaettu seuraaviin alatunnuksiin:


title: Rastislav Staňa

text: Rastislav Staňa (s. 10. tammikuuta 1980 Košice, Tšekkoslovakia) on slovakialainen jääkiekkomaalivahti. Hän pelaa kaudella 2014–2015 Extraliga-seura Sparta Prahassa.


title: Rastislav Staňa

text: Staňa pelasi ensimmäisen juniorikautensa HC Košicen riveissä. Washington Capitals varasi hänet 193. varausvuorolla seitsemännellä kierroksella vuonna . Kaudeksi 1998–1999 Staňa siirtyi Pohjois-Amerikan junioriliigaan, WHL:ään, Moose Jaw Warriorsiin. Hän pelasi seurassa vajaat kaksi kautta ennen siirtymistä Calgary Hitmeniin kesken kauden 1999–2000. WHL:n toiseen tähditökentälliseen valittu Staňa siirtyi tämän jälkeen ECHL:n Richmond Renegadesiin, mutta pelasi myös AHL:ssä Portland Piratesissa kolme ottelua.


title: Rastislav Staňa

text: Staňa pelasi seuraavilla kausilla AHL:ssä hyvin ja oli joukkueensa kakkosvahti. Kaudella 2003–2004 hänet valittiin AHL:n vuosittaiseen tähdistöotteluun. NHL:ssä Staňa debytoi Washington Capitalsissa marraskuussa Tampa Bay Lightningiä vastaan, kun hän korvasi Olaf Kölzigin 5–2-tappiossa 14. marraskuuta 2003. Seuraavan ottelunsa hän pelasi erinomaisesti Detroit Red Wingsiä vastaan ja Staňa palkittiin myös ottelun kakkostähtenä. Hän pelasi kaudella kuusi NHL-ottelua torjuntaprosentilla 89,0%.


title: Rastislav Staňa

text: NHL:n työsulkukauden ajaksi Staňa siirtyi Elitserienin Södertälje SK:hon. Hän pelasi joukkueessa kaksi kautta ennen siirtymistä Malmö Redhawksiin. Kesken kauden hän kuitenkin siirtyi Linköpings HC:hen, jossa hän oli voittamassa sarjan hopeaa. Hän vietti joukkueessa vielä yhden kokonaisen kauden ja oli voittamassa taas hopeaa. Kaudeksi 2008–2009 Staňa kirjoitti sopimuksen venäläisessä KHL-liigassa pelaavan Severstal Tšerepovetsin kanssa.


title: Rastislav Staňa

text: Heinäkuussa 2011 Staňa siirtyi toiseen KHL-seuraan, TsSKA Moskovaan. Staňa pelasi Moskovassa kolme kautta, ja kesken kauden 2013–2014 hän siirtyi kotimaansa pääsarjaan HC Košiceen. Seuraavalla kaudella hän pelasi tšekkiläisessä Sparta Prahassa.


title: Rastislav Staňa

text: Staňa on pelannut Slovakian jääkiekkomaajoukkueeen paidassa useissa arvoturnauksissa. Hän pelasi nuorten MM-kilpailuissa vuonna 2000 ja oli voittamassa hopeamitalia. Staňa pelasi vuoden 2002 Ruotsin MM-kilpailuissa kolme ottelua ja oli mukana voittamassa joukkueen ensimmäistä kultamitalia. Hän oli mukana myös saman vuoden Salt Lake Cityn talviolympialaisissa, jossa hän pelasi vain yhden ottelun, torjuntaprosentilla 94,7%.


title: Rastislav Staňa

text: Staňa oli voittamassa pronssia vuoden 2003 MM-kilpailuista. Tämän jälkeen hän on ollut Slovakian mukana vuosien 2004, 2005,2006, 2009 ja 2010 MM-kilpailuissa, mutta ilman suurempaa menestystä. Hän oli mukana myös vuonna 2004 järjestetyssä maailmancupissa ja Vancouverin talviolympialaisissa 2010.


title: Bernard O’Reilly

text: Alfonso Bernard O'Reilly (3. syyskuuta 1903 Hartley, Uusi Etelä-Wales, Australia – 20. tammikuuta 1975) oli australialainen kirjailija ja luonnontutkija.


title: Bernard O’Reilly

text: Bernard O'Reillyn vanhemmat olivat Jane McAviney ja karjankasvattaja Peter Luke O'Reilly. Suurperhe eli maatilalla Kanimbian laaksossa ja Bernard kävi koulua Cullenbenbongissa ja Katoombassa. Vuonna 1916 perhe muutti Brisbanen lähistölle, missä Bernard suoritti koulunsa loppuun 1917. Seuraavat yhdeksän vuotta hän työskenteli perheen meijerissä ja Lamingtonin kansallispuiston vartijana. Vuonna 1931 hän avioitui Viola Gwendoline Kingin kanssa Brisbanessa.


title: Bernard O’Reilly

text: 19. helmikuuta 1937 Stinson-merkkinen lentokone VH-UHH katosi Brisbanen ja Sydneyn välisellä lennolla. O'Reilly etsi jalkaisin lentokoneen hylyn, jossa oli neljä kuollutta matkustajaa. Lähistöltä löytyi kaksi pahoin loukkaantunutta ja heitä auttamaan lähtenyt, mutta kuollut henkilö. Samana iltana O'Reilly käveli 16 kilometriä vaikeakulkuisen sademetsän läpi, opasti seuraavana päivänä pelastusretkikunnan onnettomuuspaikalle ja auttoi loukkaantuneiden kuljettamisessa. Hän tuli kuuluisaksi radiolähetysten ansiosta ja palkittiin myöhemmin urhoollisuusmitalilla.


title: Bernard O’Reilly

text: Toisessa maailmansodassa O'Reilly palveli Australian armeijan 9. divisioonassa Lähi-idässä, Uudessa-Guineassa ja Borneossa. Sodan jälkeen hän työskenteli vuosia perheensä omistamassa majatalossa kansallispuistossa, josta oli tullut hyvin suosittu lintuharrastajien ja paikallisen metsähallituksen keskuudessa. Vuonna 1955 O'Reilly perusti sinne oman pienen vierastalon Lost Worldin. 1957–1963 hän teki töitä myös rautateillä, kunnes myi tuottamattoman vierastalonsa 1963 ja palasi vuorille. Hän kuoli sydänkohtauksen jälkeiseen keuhkokuumeeseen paikallisessa sairaalassa.


title: Bernard O’Reilly

text: O'Reilly kirjoitti useita kirjoja: "Green Mountains" (Brisbane, 1940), "Cullenbenbong" (1944), "Wild Rriver" (1949) ja "Over the Hills" (1963) sekä runoteoksen "Songs from the Hills" (1971).


title: Bystrajan piiri

text: Bystrajan piiri () on kunnallinen itsehallintoalue Kamtšatkan aluepiirissä Venäjällä. Vuonna 1926 perustetun piirin pinta-ala on 23 400 neliökilometriä. Asukkaita on 2 500 henkeä (vuonna 2009).


title: Bystrajan piiri

text: Bystrajan piiri sijaitsee Kamtšatkan niemimaan keskiosassa. Koillisessa se rajoittuu Ust-Kamtšatskin, kaakossa Milkovon, lounaassa Sobolevon ja luoteessa Tigilin piireihin. Piirin alueella sijaitsee Bystrinskin luonnonpuisto. Seudulla on useita tulivuoria. Niistä korkein on Itšinskaja sopka.


title: Bystrajan piiri

text: Piiriin kuuluu kaksi maalaiskuntaa: Anagvai ja Esso. Hallinnollinen keskus on Esson kylä.


title: Bystrajan piiri

text: Seudun kanta-asukkaat ovat eveenejä. Piirin väestöstä heitä on 39 % (vuonna 2007).


title: Bystrajan piiri

text: Essosta on maantieyhteys aluepiirin pääkaupunkiin Petropavlovsk-Kamtšatskiin, jonne on matkaa 520 kilometriä. Linja-autoliikenteen lisäksi käytetään helikoptereita. Anagvaista on talvitieyhteys Tigiliin ja Palanaan.


title: Bystrajan piiri

text: Talous perustuu poronhoitoon, maidon ja lihan tuotantoon sekä puutarhaviljelyyn. Maatalousyrityksiä on kolme. Piirissä on vesivoimala. Taloja lämmitetään kuumien lähteiden vedellä. Rikkaat luonnonvarat ovat lähes kokonaan hyödyntämättä.


title: Bystrajan piiri

text: Essossa toimii kotiseutumuseo. Paikallislehtenä ilmestyy "Naša žizn" (”Elämämme”).


title: Carlo Ginzburg

text: Carlo Ginzburg (s. 15. huhtikuuta 1939 Torino Italia) on italialainen historioitsija, italialaisen nykytaiteen tutkija ja kirjailija. Häntä pidetään yleisesti yhtenä oman sukupolvensa merkittävimmistä historioitsijoista, eikä vähiten kehittelemänsä mikrohistoriallisen tutkimusmetodin tähden. Ginzburgin tunnetuin teos on 1500-luvulla eläneen mylläri Menocchion ajatuksia ja uskomuksia käsittelevä "Juusto ja madot" ("Il formaggio e i vermi"), joka on käännetty 23:lle eri kielelle.


title: Carlo Ginzburg

text: Carlo Ginzburgin äiti oli italialainen kirjailija Natalia Ginzburg o.s. Levi ja isä tunnettu toimittaja Leone Ginzburg.


title: Raah raah blääh

text: Raah raah blääh on Moonsorrow- ja Rytmihäiriö-yhtyeiden jäsenten sivuprojektin Lakupaavin ensimmäinen täyspitkä albumi.


title: Raah raah blääh

text: Moonsorrowin äänittäessä "Verisäkeet"-albumia yhtye antoi tekaistun lausunnon tyylilajin muutoksesta sekä tulevan albumin nimestä, josta muun muassa Blabbermouth uutisoi verkkosivustollaan.


title: Halo: Reach

text: Halo: Reach on Bungien kehittämä ensimmäisen persoonan ammuntapeli, joka julkaistiin Xbox 360:lle 14. syyskuuta 2010. Peli on esiosa "ille", ja sen tarina sijoittuu Reachin taisteluun vuonna 2552. "" -kirja sijoittuu samaan aikaan kuin "Halo: Reach", ja kummankin teoksen tapahtumat sivuavat toisiaan.


title: Halo: Reach

text: Reachin moninpeliin on edeltäjiinsä verrattuna tehty muutamia muutoksia. "Halo 3:ssa" käyttöön tulleet apuvälineet, kuten väliaikaisen suojan pelaajan ympärile luova "Bubble shield", on korvattu niin sanotuilla haarniskaominaisuuksilla. Esimerkiksi "Armor lock" luo pelaajan haarniskan ympärille väliaikaisen ja läpäisemättömän suojan, joka purkautuessaan vahingoittaa ympärillä olevien pelaajien suojia ja saattaa johtaa kuolemaan.


title: Halo: Reach

text: "Reachissa" on myös useita uusia moninpelimuotoja. Yksi näistä on "Headhunter", jossa pelaajan kuuluu ottaa tappamiltaan vastustajilta pääkalloja, ja viedä ne merkatuille alueille, joiden paikat vaihtelevat parinkymmenen sekunnin välein. Toinen on "Stockpile", joka muistuttaa aikaisemmista "Halo"-peleistä tuttua lipunryöstöä. Tällä kertaa lippuja on useita, ja ne pitää viedä oman tiimin stockpileksi kutsutulle alueelle. Vihollinen voi siirtää lippuja pois stockpilestä. "Invasion"-pelimuodossa Elitet ja Spartanit ovat vastakkain, ja hyökkäävät vuorotellen toistensa tukikohtaan.


title: Halo: Reach

text: Peliä varten joitakin vanhoja aseita muokattiin ja muutama jätettiin pois. Esimerkiksi "Halo 3:n" ase Battle Rifle muokattiin M392 Designated Marksman Rifleksi. BR:lla ammutaan pursketulella kolme ammusta kerrallaan, kun taas DMR:llä voi ampua vain yhden ammuksen. Eräs uusi ase on Covenantin Concussion Rifle, joka ampuu punaisia, kohteessa räjähtäviä ammuksia.


title: Halo: Reach

text: "Halo: Reachin" tarinassa seurataan Noble-ryhmää, jonka kaikki jäsenet ovat geenimuunneltuja Spartan III -supersotilaita, paitsi Jorge, joka on Spartan II. Noble 6 on ryhmän uusi tulokas, joka heti ryhmään tutustumisen jälkeen pannaan muiden kanssa tutkimaan tutkimussatelliitin mystistä sammumista. Syyllisiksi epäillään ihmiskapinallisia, mutta käykin ilmi että Muukalaisliittouma Covenant on löytänyt tiensä planeetta Reachille. Reach on ihmiskunnan tärkeä sotatukikohta ja -alustelakka.


title: Halo: Reach

text: Noble-tiimi sammuttaa Covenatin laskeutumisalueen ympärille asettaman suojakentän, minkä jälkeen ihmisten fregatti tuhoaa suojakenttägeneraattorin. Silloin Covenantin supercarrier ilmestyy ja tuhoaa fregatin. Tuhotakseen supercarrierin Noble-tiimin teknikko KAT panee toimeen uskaliaan suunnitelman. Noble 6 ja Noble 5, Jorge, lähtevät salaisella sotilashävittäjä Sabrella saattamaan "hyperajopommin" pieneen Covenant-alukseen, joka pannaan suorittamaan tankkausmanööveri Supercarrierin kanssa. Pommia puolustaessa sen ajastin vaurioituu, mikä tarkoittaa että pommi pitää virittää manuaalisesti. Jorge heittää Noble 6:n alas aluksesta, ja räjäyttää sekä Covenant-alukset että itsensä. Noble 6:n pudotessa maata kohti koko Covenant-laivasto saapuu Reachille.


title: Halo: Reach

text: Noble 6:n haarniska lukittuu, mikä pelastaa hänet pudotukselta. Hän saapuu New Alexandria -nimiseen kaupunkiin, jossa hän tuhoaa Covenant-joukkoja, pelastaa siviilejä ja sammuttaa kolme Covenantin kommunikaatiohäiritsijää. Covenant-laivasto aloittaa New Alexandrian ja koko Reachin kiertoratapommituksen aluksista ammuttavilla tuhosäteillä. Tiimin paetessa KAT saa surmansa yli lentävästä Covenant-joukkojenkuljetusaluksesta ammutusta laukauksesta.


title: Halo: Reach

text: Noble-tiimi määrätään palaamaan pelin alussa vierailtuun Sword-tukikohtaan. Raunioituneen tukikohdan alta he löytävät tohtori Catharine Halseyn, Spartan-ohjelman äidin, ja laboratorion, jossa hän tutkii muinaisen lajin, Edelläkävijöiden, (engl. Forerunner) artefaktia. Tohtori antaa Noble-tiimille tekoälykumppaninsa, joka tietää kaiken artefaktista. Kun kaikki ovat paenneet maan alta, Halseyn asentamat räjähteet hautaavat artefaktin. Noble-tiimin pitää kuljettaa teköäly Pillar Of Autumn -alukselle, joka tekee lähtöä Reachilta. Kaikki Noble-tiimin jäsenet, paitsi noble 3 ja 6 saavat surmansa. Noble 6 antaa tekoälyn aluksen kapteeni Jacob Keysille. Hän itse jää seuraamaan aluksen lähtöä, ja puolustaa Autumnia hyökkäävältä Covenant-risteilijältä. Noble 3:n kuoltua. Autumnin jätettyä Reachin Noble 6 puolustautuu kuolemaan asti Covenant-joukoilta. Covenant-joukot valtaavat ja kiertoratapommittavat Reachin. Lopputekstien aikana nähdään ""in ensimmäinen kohtauksen alku, jossa Pillar Of Autumn saapuu Forerunnereiden rakentaman Halo-kehän läheisyyteen


title: Halo: Reach

text: "Halo: Reachin" kehitys aloitettiin kun "Halo 3" saatiin valmiiksi, ja sitä kehitettiin yhtä aikaa ":n" kanssa. Pelin kehittäminen pidettiin salassa, ja siitä ilmoitettiin julkisesti vasta 1. kesäkuuta 2009. "Reachissa" on kokonaan uusi pelimoottori, joka mahdollistaa yksityiskohtaisemmat ympäristöt ja graafiset efektit, kuten sateen, sumun ja kipinät. Kasvojen ja muun liikkeen animaatiot ovat kehittyneempiä, ja pelimoottori voi käsitellä useampia vihollisia kerrallaan kuin "Halo 3:ssa".


title: Halo: Reach

text: "Reachin" moninpelin beetatestaus käynnistyi 3. toukokuuta ja päättyi 20. toukokuuta 2010. Beetaa pääsi pelaamaan "Halo 3: ODST:n" päävalikon kautta tai erityisillä Xbox Live -koodeilla, joita muun muassa Microsoft lahjoitti joillekin pelaajille. Noin kaksi viikkoa kestäneen beetatestauksen aikana "Reachin" beetaa pelasi yhteensä yli 2,7 miljoonaa pelaajaa, mikä Microsoftin mukaan tekee siitä historian suurimman konsolipelien beetatestauksen.


title: Halo: Reach

text:
"Halo: Reach" sai hyvän vastaaoton. Se sai 91.79% ja 91/100 pisteet GameRankings and Metacritic -sivustoilta.
Useat kriitikot mielisivät "Reach"in parhaaksi Halo-peliksi kautta aikojen. Monet kriitikot kertoivat että "Reach" otti parhaat elementit edellisitä peleistä ja yhdisti ne mestariteokseksi. IGN kehui pelin soundtrackia ja äänimaailmaa. Myös uudet aseet saivat kiitosta. Gamespot kritisoi pelin tekoälyä ja GamesRadar kehui pelin kampanjaa paremmaksi kuin pelin edeltäjän in. Virallinen Xbox lehti kritisoi pelin grafiikoita, mutta kehui hienoja maisemia. Guardian-lehti arvosteli pelin yksinpelin niin hyväksi, että edellisten pelien tarina tuntui suorastaan amatöörimäiseltä. Daily Mirror kehui pelin uusia vempaimia, kuten esimerkiksi jetpackiä, mutta kuitenkin siten että ne eivät rikkoneet pelin tasapainoa tai vaikeusastetta.


title: Mauno Heinonen

text: Mauno "Manne" Heinonen (18. helmikuuta 1911 Lahti, Suomen suuriruhtinaskunta – 2. maaliskuuta 1940 Turkinsaari, Viipurin maalaiskunta) oli suomalainen pesäpalloilija ja koripalloilija.


title: Mauno Heinonen

text: Heinonen pelasi kaksi pesäpallon Itä–Länsi-ottelua. Lahden Mailaveikkojen suomenmestaruusjoukkueessa Heinonen pelasi vuosina 1930–32.


title: Mauno Heinonen

text: Koripallossa Heinonen kuului historialliseen joukkueeseen, joka Suomesta ensimmäisen kerran osallistui EM-kilpailuihin Liettuan Kaunasissa 1939. Heinonen pelasi kaikissa Suomen seitsemässä ottelussa.


title: Mauno Heinonen

text: Heinonen syntyi maalarimestari Hugo Heinosen (1884–1931) ja vaimonsa Sievän o.s. Heikkilä (1883–1963) toiseksi lapseksi; isoveli oli taidemaalari Aarre Heinonen (1906–2003) ja pikkuveli palohälytysmestari, sittemmin kamreeri Tauno Heinonen (1920–2002). Mauno Heinonen kirjoitti ylioppilaaksi vuonna 1932 ja valmistui voimistelunopettajaksi neljä vuotta myöhemmin. Vuonna 1937 hän kirjoittautui Helsingin yliopiston historiallis-kielitieteelliseen osastoon. Heinonen toimi opettajana Lahdessa ja Helsingissä ennen siirtymistään vuonna 1938 Helsingin kaupungin kiinteistötoimiston palvelukseen halli- ja torikaupan valvojaksi. Heinonen oli naimisissa Anitra Karton kanssa vuodesta 1938 aina kuolemaansa, vuoteen 1940 asti. Urheilun ohella Heinonen soitti viulua Helsingin yliopiston Hämäläis-osakunnan orkesterissa.


title: Mauno Heinonen

text: Reservin luutnantti Heinonen palveli Jalkaväkirykmentti 11:ssä eli niin kutsutussa Ässä-rykmentissä. Heinonen kaatui takaraivoon osuneesta kranaatista puolustustaisteluissa maaliskuun toisen päivän aamuna. Myöhemmin samana päivänä kaatui tunnettu suomalainen miekkailija Hille Kaisla, joka oli Heinosen tavoin Ässä-rykmentin sotilas. Kaisla ja Heinonen johtivat kaatuessaan vierekkäisiä joukkueita. Heinonen on haudattu Helsingin Hietaniemen hautausmaalle.


title: Häkkilintu

text: Häkkilintu () on Harry Bromley Davenportin ohjaama yhdysvaltalainen draamaelokuva, joka pääosissa ovat Joe Regalbuto, Sean Young, Michael Lerner ja Melissa Errico.


title: Häkkilintu

text: Tositapahtumiin perustuva "Häkkilintu" kertoo Katie Standonista, joka on elänyt 13-vuotiaaksi asti eristyksissä yhdessä huoneessa, johon vanhemmat ovat hänet eristäneet. Perheen isä näyttää olevan syypää kaikkeen ja harmaakaihin vuoksi sokeutunut äiti on myös olosuhteiden uhri.


title: Häkkilintu

text: Katie on löydettäessä mykkä ja kehitys on pysähtynyt aiemmin. Tyttö otetaan sosiaaliviranomaisten huostaan. Häntä nimitetään Wild Childiksi, koska lapsen tavat muistuttavat eläintä: tämä räkii minne vaan, masturboi siellä missä huvittaa ja syö omaa oksennustaan. Katieta aletaan tutkia ja opettaa ihmisten tavoille. Välillä tuntuu, että kukaan ei lopulta välitä itse ihmisestä vaan pikemminkin tutkimuksesta, jota voi suorittaa niin kauan kuin apurahaa riittää. Nuori kielitieteiden opiskelija pysyy Katien rinnalla ja ystävystyy hänen kanssaan muiden olosuhteiden vaihdellessa ympärillä.


title: Häkkilintu

text: Elokuva perustuu villilapsi Genien elämään.


title: Jari Niemelä

text: Jari Niemelä voi tarkoittaa seuraavia:


title: Gesine Cukrowski

text:
Gesine Cukrowski (s. 23. lokakuuta 1968 Berliini, Saksa) on saksalainen näyttelijä. Hänet tunnetaan parhaiten vuoden 2002 elokuvasta "Fear dot Com", jossa hän näytteli Jeanninea. Hänet tunnetaan myös televisiosarjasta "Der Letze Zeuge" (es. 1998–2007), jossa hän näytteli Dr. Judith Sommeria.
Hän on näytellyt myös televisiosarjoissa "Praxis Bülowbogen", "Rosa Roth", "SOKO 5113", "SOKO Köln", "Etsivä Lea Sommer", "Kriminalisti", "Kahden keikka" ja "Rikospaikalla". Cukrowski on näytellyt myös teatterissa. Hän opiskeli näyttelemistä Frie Universität Berlinissä.


title: Gesine Cukrowski

text: Gesine Cukrowskilla on vuonna 2002 syntynyt tytär avomiehensä kanssa.


title: How Could Hell Be Any Worse?

text: How Could Hell Be Any Worse? on punk-yhtye Bad Religionin vuonna 1982 julkaistu ensimmäinen täyspitkä studioalbumi. Sitä edelsi vuonna 1981 julkaistu, yhtyeen nimeä kantava EP. Vuoden 2004 uudelleenjulkaisun kappalelista on täysin sama kuin yhtyeen vuonna 1991 julkaistulla "80–85"-kokoelmalevyllä.


title: Olavi Laukkanen

text: Jalo Olavi Laukkanen (3. maaliskuuta 1911 Hausjärvi – 25. kesäkuuta 1989 Kotka) oli suomalainen pesäpalloilija.


title: Olavi Laukkanen

text: Olavi Laukkanen voitti Riihimäen pallonlyöjissä nuorten Suomen mestaruuden 1928 ja miesten SM-kultaa 1933. 1935 Hän pelasi Viipurin Kisa-Veikkojen miehistössä. Olavi Laukkanen osallistui Itä–Länsi-otteluun 1935, 1936 ja 1938 sekä yhteen Suomi–Viro-maaotteluun.


title: Energiankulutus maailmassa

text: Tämä artikkeli käsittelee energiankulutusta maailmassa. Energiavaroja käsittelee energiavarat maailmassa.


title: Energiankulutus maailmassa

text: IEA:n mukaan maailman energiakulutukseen sisältyi vuonna 2007: öljyä 47 500 TWh, hiiltä 37 000 TWh ja maakaasua 29 000 TWh. IEA:n mukaan vuonna 2007 maailmanlaajuinen fossiilisen energian energiankulutus oli vuoteen 1990 verrattuna kasvanut seuraavien energialähteiden suhteen: öljy 27 %, hiili 43 % ja maakaasu 50 %. Vuosina 2000-2007 kasvu oli: öljy 11 % (5000 TWh), hiili 39 % (10 000 TWh) ja maakaasu 20 % (5000 TWh). Vuosina 2000-2007 maailman lisääntyneestä hiilen käytöstä oli 77 % Kiinassa.


title: Energiankulutus maailmassa

text: Vuoden 2008 tilasto maiden öljy-, kaasu-, hiili, ydin ja vesivoimasta öljyekvivalentteina kuvaa maiden energiapolitiikan eroja. Taulukko ei sisällä uusiutuvia energialähteitä, kuten aurinkoenergiaa, tuulivoimaa, geotermistä energiaa tai bioenergiaa kuten puuta, turvetta, maatalouden bioenergiaa, biokaasua tai jätettä.


title: Energiankulutus maailmassa

text: Energiansäästöllä ja uusiutuvalla energialla on tilastollista merkitystä, jos se vähentää fossiilisen energian kulutusta. Yhden vuoden kulutus on vain suuntaa antava vuosivaihteluiden vuoksi. Maailman perinteisen energian kulutus kasvoi 1,7 % vuonna 2008. Kiinan kulutus öljyekvivalenttien kasvoi 7,5 % ja Lähi-idän 6,2 %. Globaalissa maailmassa teollisuuden omistus ja energiankulutus on kansainvälistä. Esimerkiksi kiinalainen teollisuus on merkittävästi myös ulkomaisten pörssiyhtiöiden hallinnassa. Toisena esimerkkinä Suomen metsäteollisuus siirsi tuotantoa Suomesta Kiinaan ja Etelä-Amerikkaan vuonna 2008, vähentäen merkittävästi metsäteollisuuden energiankulutusta Suomessa. Tämä kuvaa, miksi lukuja on aiheellista arvioida syvällisemmin.Energian kokonaistuotannosta hiilen osuus on noin neljännes.


title: Energiankulutus maailmassa

text: Vuonna 2008 hiiltä käytettiin määrällisesti eniten Kiinassa 42 %, muualla Aasiassa 19 % ja Pohjois-Amerikassa 17 %. Kiina, USA ja Intia ovat suurimmat hiilen kuluttajamaat.


title: Energiankulutus maailmassa

text: IEA:n mukaan vuonna 2008 tuotettiin kivihiiltä 5845 miljoonaa tonnia ja ruskohiiltä 951 Mt. 10 suurinta kivihiilen tuottajamaata tuottivat 95 % kivihiilestä vuonna 2008. Suurimmat kivihiilen ja ruskohiilen tuottajamaat (87 % tuotannosta) olivat (miljoonaa tonnia): Kiina 2 761, USA 1076, Intia 521, Australia 397, Venäjä 323, Indonesia 284, Etelä-Afrikka 236, Kazakstan 108, Puola 144 ja Kolumbia 79.


title: Energiankulutus maailmassa

text: Australia, Indonesia ja Venäjä ovat suurimmat hiilenviejämaat. Kivihiilestä myytiin ulkomaille 13 % tuotannosta (778Mt/5845Mt): Japani 186, Korea 100, Kiinan Taipei 66, Intia 58, Saksa 46, Britannia 43, Italia 25, Ranska 21, Turkki 19 ja Espanja 19.


title: Energiankulutus maailmassa

text: Vuonna 2008 öljyä käytettiin määrällisesti eniten Pohjois-Amerikassa 25 %, Euroopassa 17 %, Kiinassa 9 % ja muualla Aasiassa 18 %.


title: Energiankulutus maailmassa

text: IEA:n mukaan vuonna 2008 maailman 3 941 miljoonan tonnin öljyntuotanto jakautui alueellisesti: Lähi-itä 32 %, OECD-maat 22 %, Afrikka 13 %, entisen Neuvostoliiton alue 16 %, Latinalainen Amerikka 9 %, Kiina 5 % ja muu Aasia 4 %. Vuonna 2008 öljyn suurimmat tuottajat olivat Saudi-Arabia 12,9 %, Venäjä 12,3 %, USA 7,6 %, Iran 5,4 %, Kiina 4,8 %, Meksiko 4 %, Kanada 3, 9 %, Kuwait 3,7 %, Venezuela 3,5 % ja Arabiemiraatit 3,8 %. Maailman öljyntuotannosta vain noin puolet myytiin ulkomaille. IEA:n mukaan 10 suurimman öljynostajamaan osuus oli 75 % (1576 Mt) koko vuoden 2007 öljyviennistä (2091 Mt). Suurimmat öljyntuojat maittain olivat (Mt): USA 573, Japani 206, Kiina 159, Intia 122, Korea 118, Saksa 106, Italia 94, Ranska 81, Espanja 59 ja Alankomaat 58.


title: Energiankulutus maailmassa

text: Vuonna 2008 maakaasua käytettiin määrällisesti eniten Pohjois-Amerikassa 26 %, Euroopassa 17 % ja Venäjällä 14 %.


title: Energiankulutus maailmassa

text: Maakaasun käyttö on vaatinut kaasuputkia. Etelä-Koreaan ja Japaniin on tuotu maakaasua nesteytettynä.


title: Energiankulutus maailmassa

text: IEA:n mukaan vuoden 2008 maakaasun tuotanto oli 3 149 mrd. kuutiota. Suurimmat tuottajamaat (65 %) olivat: Venäjä 21 %, USA 18,5 %, Kanada 5,6 %, Iran 3,8 %, Norja 3,3 %, Alankomaat 2,7 %, Algeria 2,6 %, Qatar 2,5 %, Indonesia 2,4 % ja Kiina 2,4 %. Vuonna 2008 kaasuntuotannosta 25 % (=783/3149) myytiin ulkomaille. 10 maata osti 73 % (569/783 milj. kuutiota) myynnistä (miljoonaa kuutiota): Japani 95, USA 84, Saksa 79, Italia 77, Ukraina 53, Ranska 44, Espanja 39, Turkki 36, Korea 36 ja Britannia 26.


title: Piippolan ammatti- ja kulttuuriopisto

text: Piippolan ammatti- ja kulttuuriopisto on toisen asteen oppilaitos, jonka toimipaikka sijaitsee Siikalatvan kunnassa Piippolan taajamassa.


title: Piippolan ammatti- ja kulttuuriopisto

text: Oppilaitoksen rehtorina on toiminut syyslukukaudesta 2011 lähtien Harri Majuri. Aikaisemmin oppilaitoksen pitkäaikaisena rehtorina toimi opetusneuvos Johannes Hyytinen.


title: Piippolan ammatti- ja kulttuuriopisto

text: Opisto aloitti toimintansa vuonna 1898 Haapaveden kunnantuvalla. Opiston nimi on vaihtunut vuosien varrella useampaan kertaan; Nykyinen nimi Piippolan ammatti- ja kulttuuriopisto otettiin käyttöön vuoden 2012 alussa. Aikaisempia opiston nimiä ovat olleet muun muassa "Piippolan mieskotiteollisuuskoulu", "Piippolan kotiteollisuuskoulu" ja "Piippolan käsi- ja taideteollisuusopisto".


title: Piippolan ammatti- ja kulttuuriopisto

text: Vuoden 2012 alussa opiston ylläpitäjä Siika-Pyhäjokialueen koulutuskuntayhtymä sekä Kalajokilaakson koulutuskuntayhtymät muodostivat uuden yhteisen koulutuskuntayhtymän Jokilaaksojen koulutuskuntayhtymä JEDUn.


title: Piippolan ammatti- ja kulttuuriopisto

text: Opistossa voi kouluttautua media-assistentiksi, muotoiluassistentiksi, sisustusrakentajaksi ja puusepäksi. Oppilaitos tarjoaa myös ohjaavaa ja valmistavaa koulutusta, valmentavaa ja kuntouttavaa opetusta, vankilakoulutusta sekä muita kursseja.


title: Piippolan ammatti- ja kulttuuriopisto

text: Piippolan ammatti- ja kulttuuriopisto on Suomen suurin vankilakoulutuksen tarjoaja. Vankilakoulutus aloitettiin Kestilän avovankilassa vuonna 1991. Vuosien aikana koulutus on laajentunut useampaan vankilaan, kuten muun muassa Laukaan, Pelson, Sukevan ja Oulun vankiloihin.


title: Piippolan ammatti- ja kulttuuriopisto

text: Siikalatvan kulttuuri ry on järjestänyt vuodesta 2009 lähtien Piippolan vaarin lastenlaulufestivaali -tapahtuman vuosittain heinäkuisin oppilaitoksen tiloissa. Tapahtumassa on esiintynyt muun muassa Hevisaurus. Tapahtuman yhteydessä järjestetään myös Piippolan vaarin lastenlaulukilpailun finaali. Vuoden 2009 kilpailun finaalin voitti Iina Kangasharju.


title: Yrjö Perinne

text: Yrjö Perinne (s. 22. tammikuuta 1917 Lahti) on entinen suomalainen pesäpalloilija.


title: Yrjö Perinne

text: Yrjö Perinne aloitti pesäpalloilun Utin Haukoissa ja saavutti siinä PPL:n Kymenlaakson piirin mestaruuden 1931 ja 1932. Vuonna 1933 hän siirtyi Kouvolan Pallonlyöjien joukkueeseen voittaen siinä nuorten Suomen mestaruuden 1936. Kuusankosken Vedon mestaruussarjajoukkueessa tuli SM-kultaa 1935, 1937 ja hopeaa 1936 ja 1938. Vuonna 1940 Perinne siirtyi takaisin Pallonlyöjiin ja sai 1943 SM-hopeaa. Ikämiesten SM-kultaa Perinne voitti vielä 1955.


title: Sørfjorden (Ullsfjord)

text: Sørfjorden () on Ullsfjordenin vuonon eteläosaan kuuluva vuononpätkä. Vuono sijoittuu kokonaan Pohjois-Norjassa sijaitsevan Tromssan kunnan alueelle.


title: David Lloyd

text: David Lloyd (s. 5. toukokuuta 1950) on brittiläinen sarjakuvapiirtäjä. Hänet tunnetaan parhaiten Alan Mooren käsikirjoittaman V niin kuin verikosto -sarjakuvan kuvittajana. Lloyd on kuvittanut myös muita Alan Mooren käsikirjoittamia sarjakuvia.


title: Ed Helms

text: Ed Helms (s. 24. tammikuuta 1974 Atlanta, Georgia, Yhdysvallat) on yhdysvaltalainen näyttelijä ja koomikko. Hänen tunnetuimpia roolejaan ovat Andy Bernard televisio-ohjelma "Konttorin" yhdysvaltalaisessa versiossa sekä Stu Pricen rooli elokuvissa "Kauhea kankkunen", "Kauhea kankkunen 2" ja "Kauhea kankkunen 3".


title: NBA:n varaustilaisuus 2004

text: Vuoden 2004 pidettiin 24. kesäkuuta 2004 Madison Square Gardenissa.


title: Peter Berthold

text: Peter Berthold (s. 19. huhtikuuta 1939 Zittau) on saksalainen lintutieteilijä.


title: Peter Berthold

text: Berthold väitteli filosofian tohtoriksi kottaraisesta Tübingenin yliopistosta 1964. Vuodesta 1972 alkaen hän toimi Konstanzin yliopiston lehtorina, kunnes 1981 nimitettiin oppilaitoksen biologian professoriksi. Vuonna 1992 hän toimi Helsingin yliopiston vierailevana professorina. Vuodesta 1991 alkaen hän on toiminut Max Planck -instituutin lintutieteen tutkimuksessa. Emeritusprofessori hän on ollut 31.12.2005 lähtien.


title: Peter Berthold

text: Berthold on ollut mukana Radolfzellin lintuaseman toiminnassa vuodesta 1955 lähtien, ensin amatöörihavainnoitsijana ja rengastajana, myöhemmin aseman johtajana. Saksan lintutieteelliseen yhdistykseen hän on kuulunut yli 40 vuotta. Hän tutkii ensisijaisesti lintujen muuttoa. Bertholdin julkaisuluettelossa on 414 nimikettä, joiden lisäksi hän on julkaissut 21 kirjaa. Hänet on palkittu lukuisilla kunnianosoituksilla.


Yhdysvaltain edustajainhuoneen vaalit 2000 järjestettiin 7. marraskuuta. Ne olivat samana päivänä kuin kiistellyt presidentinvaalit, joissa George W. Bush valittiin Yhdysvaltain presidentiksi. Edustajainhuoneen vaaleissa demokraattinen puolue sai kolmannen kerran perättäin lisäpaikkoja, ja pienensi enemmistönä edelleen olevan republikaanisen puolueen etumatkan enää yhdeksään paikkaan.


title: Yhdysvaltain edustajainhuoneen vaalit 2000

text: Republikaanit saivat yhteensä 221 paikkaa edustajainhuoneeseen, kun demokraatit saivat 212 paikkaa. Valtapuolueiden ulkopuolelta edustajainhuoneeseen pääsi vain kaksi ehdokasta: sitoutumattomat Bernie Sanders ja Virgil Goode. Yhdysvaltain tuleva presidentti Barack Obama yritti demokraattien ehdokkaaksi Illinois'n ensimmäisessä vaalipiirissä, mutta ei päässyt puolueen ehdokkaaksi.


text: Vuoden 2000 vaalit olivat viimeiset, joissa vaalipiireinä käytettiin alueita, jotka oli muodostettu vuoden 1990 väestönlaskennasta.


title: Vehmersalmen vaakuna

text: Vehmersalmen vaakuna oli Vehmersalmen kunnan tunnus. Vaakunan airot viittaavat kalastukseen ja yleensäkin kulkuyhteyksiin alueen aavojen järvilakeuksien yli.


title: Vehmersalmen vaakuna

text: Vaakunan selitys on ”mustassa kentässä kolme airoa vieretysten, vastapalkeittain ja niiden päällikkeenä kolme airoa vieretysten, palkeittain; kaikki kultaa.” Vaakunan on suunnitellut Gustaf von Numers, ja Vehmersalmen kunnanvaltuusto hyväksyi sen 23. joulukuuta 1963. Sisäasiainministeriö vahvisti vaakunan käyttöön 10. kesäkuuta 1964.


title: Vehmersalmen vaakuna

text: Vaakuna jäi epäviralliseksi kotiseutuvaakunaksi 2005, kun Vehmersalmi yhdistyi Kuopion kaupunkiin.


title: Kevin O’Neill (koripallovalmentaja)

text: Kevin O'Neill (s. 24. tammikuuta 1957 Malone) on yhdysvaltalainen koripallovalmentaja.


title: Kevin O’Neill (koripallovalmentaja)

text: O'Neill toimi useita vuosia eri yliopistojoukkueiden päävalmentajana, kunnes hän siirtyi kaudeksi 2003–2004 Toronto Raptorsin päävalmentajaksi. Yhden kauden jälkeen hän siirtyi Indiana Pacersin apuvalmentajaksi toimien joukkueessa kaksi kautta. Toukokuussa 2008 O'Neill liittyi Memphis Grizzliesin valmentajistoon. Kesäkuusta 2009 lähtien hän on toiminut Etelä-Kalifornian yliopiston päävalmentajana.


Yhdysvaltain edustajainhuoneen vaalit 2002 pidettiin 5. marraskuuta 2002. Niissä valittiin 435 paikkaa edustajainhuoneeseen. Ne olivat presidentti George W. Bushin ensimmäisen virkakauden puolivälin vaalit. Yleensä puolivälin vaaleissa presidentin puolue häviää paikkoja edustajainhuoneesta, mutta tällä kertaa republikaanit saivat kahdeksan lisäpaikkaa.


title: Yhdysvaltain edustajainhuoneen vaalit 2002

text: Yhteensä republikaaneille meni edustajainhuoneesta 229 paikkaa, kun demokraatit saivat 204 paikkaa. Ainoa edustajainhuoneeseen päässyt poliitikko kahden valtapuolueen ulkopuolelta oli sitoutumaton Bernie Sanders.


title: Jevgeni Aleksejev

text: Jevgeni Vladimirovitš Aleksejev (, s. 28. marraskuuta 1985 Puškin, Venäjä) on shakin suurmestari. Joulukuussa 2006 hän voitti shakin venäjänmestaruuden kukistettuaan Dmitri Jakovenkon nopean shakin katkaisupeleissä, kun turnaus oli päättynyt heidän välillään tasapisteisiin (7,5/11).


title: Franz Immig

text: Franz Immig (10. syyskuuta 1918 – 26. joulukuuta 1955) oli saksalainen jalkapalloilija, joka pelasi maaotteluita sekä Saksan jalkapallomaajoukkueessa että myös Saarin jalkapallomaajoukkueessa. Ammattilaisurallaan hän edusti Karlsruher FV:tä, Stuttgarter Kickersiä ja 1. FC Saarbrückeniä.


Yhdysvaltain edustajainhuoneen vaalit 2004 järjestettiin 2. marraskuuta 2004. Ne olivat samana päivänä kuin presidentinvaalit, joissa George W. Bush valittiin uudelleen Yhdysvaltain presidentiksi, senaatinvaalit ja monet kuvernöörinvaaleista.


title: Yhdysvaltain edustajainhuoneen vaalit 2004

text: Republikaanit saivat vaaleissa kolme lisäpaikkaa edustajainhuoneeseen. Heillä oli vaalien jälkeen yhteensä 232 paikkaa 435:stä. Demokraatit saivat edustajainhuoneesta 202 paikkaa. Ainoana ehdokkaana kahden pääpuolueen ulkopuolelta edustajainhuoneeseen pääsi sitoutumaton Bernie Sanders.


title: Arch Oboler

text: Arch Oboler (7. joulukuuta 1909 Chicago, Illinois – 19. maaliskuuta 1987 Kalifornia) oli yhdysvaltalainen käsikirjoittaja, tuottaja ja ohjaaja.


title: Arch Oboler

text: Ensimmäiset radiokäsikirjoituksena Oboler sai myytyä jo kouluaikoinaan 1920-luvulla. Vuonna 1936 hänestä tuli Wyllis Cooperin seuraaja "Lights Out" -kauhukuunnelmasarjan käsikirjoittajana, tuottajana ja ohjaajana. Vuonna 1939 hän teki CBS:lle radioantologiasarjan "Arch Oboler’s Plays". Obolerin käsikirjoittamia elokuvia ovat muun muassa "Escape" (1940), "Gangway for Tomorrow" (1943) ja "Meidän iloinen joukkomme" (1948). Obolerin esikoisohjaus oli hänen omaan käsikirjoitukseensa perustuva "Strange Holiday" vuonna 1942. Elokuvan tuotti General Motors henkilökunnalleen, mutta yhtiön päätettyä jättää elokuva esittämättä se päätyi lopulta yleiseen levitykseen vuonna 1946. Obolerin muihin ohjaustöihin kuuluu muun muassa ensimmäinen kolmiulotteinen elokuva "Viidakon paholainen" (1952).


title: Pekka Sundman

text: Pekka Sundman on Varsinais-Suomen elinkeino-, liikenne- ja ympäristökeskuksen ylijohtaja vuodesta 2010. Hänen virkakautensa kestää viisi vuotta.


title: Pekka Sundman

text: Sundman on koulutukseltaan maisteri ja varatuomari.


title: Seppo Similä

text: Seppo Similä (s. 1938 Temmes) on suomalainen taidemaalari, jota pidetään surrealistina. Hän oli teostensa ansiosta julkisuudessa erityisesti 1980-luvulla, mutta on sittemmin vetäytynyt sivuun.


title: Seppo Similä

text: Similällä ei ole taidekoulutusta, vaan hän on itseoppinut. Hän piti ensimmäisen näyttelynsä 1984 Retretissä. Tekniikaltaan hän muistuttaa Salvador Dalia. Teosten aiheina olivat naiset suomalaismetsissä. Yleisö piti, mutta eivät kriitikot, joiden mielestä työt olivat halpaa kitschiä ja mauttomuuden armada. Talvella 2009–2010 Similältä oli 150 teosta esillä Oulussa.


title: Jarrett Jack

text: Jarrett Matthew Jack (s. 28. lokakuuta 1983 Fort Washington, Maryland) on yhdysvaltalainen koripalloilija.


title: Jarrett Jack

text: Jackin ura ammattilaiskoripalloilijana alkoi, kun Denver Nuggets varasi hänet ensimmäisen kierroksen 22:ntena pelaajana . Varaustilaisuuden yönä Nuggets vaihtoi Jackin kahteen Portland Trail Blazersin varaukseen, ja Jack siirtyi näin ollen Trail Blazersiin, jota hän edusti aina kauden 2007–2008 loppuun saakka. Tämän jälkeen Jack siirtyi yhdeksi kaudeksi Indiana Pacersiin, ja kautena 2009–2010 hän edusti Toronto Raptorsia. Tämän jälkeen hän pelasi New Orleans Hornetsissa, Golden State Warriorsissa, Cleveland Cavaliersissa ja Brooklyn Netsissä. Helmikuussa 2017 hän solmi kymmenen päivän mittaisen sopimuksen New Orleans Pelicansin kanssa. Syyskuussa 2017 hän jatkoi NBA-uraansa tehtyään sopimuksen New York Knicksin kanssa.


title: Kulunvalvonta (rautatietekniikka)

text: Kulunvalvonnalla () tarkoitetaan rautatieliikenteessä vetureihin sekä rataan asennettua laitteistokokonaisuutta, jonka tarkoituksena on varmistaa nopeusrajoitusten sekä opasteiden ja merkkien noudattaminen. Järjestelmä valvoo junan nopeutta, ja varoittaa mikäli veturinkuljettaja ei reagoi nopeusrajoituksiin tai opastimiin. Mikäli kuljettaja ei reagoi varoitukseen, kulunvalvonta jarruttaa automaattisesti.


title: Kulunvalvonta (rautatietekniikka)

text: Kokonaisuutena kulunvalvontajärjestelmä muodostuu kahdesta osasta: vetureihin asennettavista veturilaitteista, sekä rataan asennettavista ratalaitteista. Ratalaitteet on kytketty asetinlaitteisiin sekä opastimiin, ja ne välittävät veturilaitteille vetureiden rakenteissa olevien antenneiden välityksellä junaturvallisuuteen liittyvät tiedot, kuten tiedon suurimmasta sallitusta nopeudesta sekä opastimista.


title: Kulunvalvonta (rautatietekniikka)

text: Kulunvalvonta voidaan rakentaa joko jatkuvana tai pistemäisenä. Jatkuvassa kulunvalvonnassa veturilaitteet saavat yhtäjaksoisesti tietoa edessä olevasta tilanteesta, kun pistemäisessä tieto välitetään veturiin vain ennalta määrätyissä pisteissä baliisien avulla.


title: Kulunvalvonta (rautatietekniikka)

text: Suomessa rautateiden kulunvalvonnasta käytetään nimitystä "junien kulunvalvonta", lyh. JKV. Suomessa käytetyn järjestelmän kansainvälinen nimitys on ATP-VR/RHK.


Yhdysvaltain edustajainhuoneen vaalit 2006 järjestettiin 7. marraskuuta 2006. Ne olivat presidentti George W. Bushin toisen virkakauden puolivälin vaalit. Niissä valittiin edustajat Yhdysvaltain 110. kongressiin. Republikaaninen puolue menetti enemmistöasemansa, jonka se oli saanut vuoden 1994 vaaleissa.


title: Yhdysvaltain edustajainhuoneen vaalit 2006

text: Oppositiossa 12 vuotta ollut demokraattinen puolue sai 31 lisäpaikkaa. Vaalien jälkeen demokraateilla oli edustajainhuoneessa 233 edustajaa, kun republikaaneilla oli 202 edustajaa. Kahden valtapuolueen ulkopuolelta ei päässyt ehdokkaita edustajainhuoneeseen.


text: Ensimmäistä kertaa republikaanisen puolueen historiassa se ei pystynyt missään vaalipiirissä viemään demokraateilta paikkaa edustajainhuoneeseen. Nancy Pelosista tuli ensimmäinen naispuolinen puhemies. Edustajainhuoneeseen valittiin myös sen ensimmäinen muslimijäsen (Keith Ellison) ja ensimmäiset buddhalaisjäsenet (Mazie Hirono ja Hank Johnson).


title: Laurentius Canterburylainen

text: Laurentius Canterburylainen (, kuoli 619) oli toinen Canterburyn arkkipiispa. Hän oli yksi munkeista, jotka Gregorius I lähetti lähetystyöhön Englantiin käännyttämään anglosakseja kristinuskoon. Heidän Englantiin saapumisen ajankohdastaan ei ole varmaa tietoa. Hänet julistettiin pyhimykseksi kuoltuaan.


title: Laurentius Canterburylainen

text: Laurentius oli ollut munkkina Roomassa ennen Englantiin lähtöään. Beda Venerabilis väittää Pyhän Augustinuksen lähettäneen hänet takaisin Roomaan raportoimaan Ethelbertin kääntymisestä kristityksi ja välittämään kirjeen, jossa oli kysymyksiä paaville. Hän lähti matkaan heinäkuussa 598 ja palasi takaisin kesäkuussa 601, ja toi mukanaan vastauksia Augustinuksen kysymyksiin.


title: Stagnaatio

text: Taloudellinen stagnaatio tai taloudellinen pysähtyneisyys (usein kutsutaan yksinkertaisesti stagnaatioksi tai pysähtyneisyydeksi, myös sekulaarinen stagnaatio) on pitkä-aikainen jakso jolloin taloudellinen kasvu on hidasta. Taloudellinen kasvu mitataan tavallisesti BKT:n kasvun perusteella. Joidenkin määritelmien mukaan hitaalla kasvulla tarkoitetaan kasvua joka on hitaampaa kuin potentiaalinen kasvu jonka makrotalouden asiantuntijat ovat ennustaneet. Toisten määritelmien mukaan kasvu, joka on vähemmän kuin 2-3% vuodessa on merkki stagnaatiosta.


title: Stagnaatio

text: Termillä on negatiivinen sävy, mutta hidas taloudellinen kasvu ei aina ole epäonnistuneen talouspolitiikan syytä. Potentiaalinen kasvu voi hidastua esimerkiksi jonkin katastrofin, tai maantieteellisen syyn takia.


title: Stagnaatio

text: Taloudellista stagnaatiota käsittelevät teoriat juontavat juurensa 1930-luvun lamasta ja se yhdistettiin varhaiseen keynesiläiseen taloustieteeseen ja Harvardin yliopiston taloustieteen professoriin Alvin Hanseniin.


title: Stagnaatio

text: Larry Summers popularisoi sekulaarinen stagnaatio -käsitteen uudelleen vuonna 2013 IMF:n konferenssissa pitämässään puheessa.


Yhdysvaltain edustajainhuoneen vaalit 2008 järjestettiin 4. marraskuuta 2008. Niissä valittiin jäsenet Yhdysvaltain 111. kongressiin. Samana päivänä pidettiin myös presidentinvaalit, joissa Barack Obama valittiin Yhdysvaltain presidentiksi, sekä senaatinvaalit ja kuvernöörinvaalit.


title: Yhdysvaltain edustajainhuoneen vaalit 2008

text: Demokraattinen puolue vankensi vaaleissa valta-asemaansa, sillä se sai 21 lisäpaikkaa. Demokraateilla oli vaalien jälkeen hallussaan 257 edustajainhuoneen 435 paikasta. Republikaaninen puolue sai yhteensä 178 paikkaa. Edellisten vaalien jälkeen demokraatit olivat jo vieneet kolme paikkaa republikaaneilta, kun kesken istuntokauden oli jouduttu järjestämään erikoisvaaleja kuolemantapausten ja eroamisien johdosta.


text: Kahden pääpuolueen ulkopuolelta edustajainhuoneeseen ei noussut yhtäkään ehdokasta.


title: Fremontin piirikunta (Wyoming)

text: Fremontin piirikunta on vuonna 1884 perustettu piirikunta Yhdysvaltain Wyomingin osavaltiossa. Fremontin asukasluku oli vuoden 2000 väestönlaskennan mukaan 35 804, ja piirikunnan pinta-ala on 23 999 neliökilometriä. Fremontin hallintokeskus on Riverton.


title: Fremontin piirikunta (Wyoming)

text: Vuoden 2000 väestönlaskennassa Fremontin piirikunnassa asui 35 804 ihmistä. Heistä 76,94% luokiteltiin valkoihoisiksi, 19,68% alkuperäisasukastaustaisiksi ja loput muunrotuisiksi tai sekoittuneiksi. Populaatiosta 4,37 prosentilla oli hispaano- tai latinotausta.


title: Fremontin piirikunta (Wyoming)

text: Sukujuuriltaan Fremontin väestö oli suurimmalta osin saksalaista- (22,1%), englantilaista- (9,9%), irlantilaista- (8,2%) tai alkuperäiskansojen (6,3%) syntyperää. Piirikunnan väestöstä 17,60 prosenttia eli köyhyysrajan alapuolella.


title: Pielaveden vaakuna

text: Pielaveden vaakuna on Pielaveden kunnan tunnus. Vaakunan tuohitorvet muistuttavat ajoista, jolloin niitä käytettiin merkinantoon laajoille metsäalueille levinneessä asutuskeskuksessa. Niitä käytettiin myös pelottamaan metsän petoeläimet karkuun karjan kimpusta sen ollessa metsälaitumilla. Apilaristit viittaavat kolmen vanhan kirkkopitäjän osiin, joista Pielaveden pitäjä on aikanaan muodostettu.


title: Pielaveden vaakuna

text: Vaakunan selitys on ”mustassa kentässä kaksi paaluittaista hopeista tuohitorvea selätysten, saatteena niiden yläkulmassa ja kummallakin sivulla kultainen, naulakantainen apilaristi.” Vaakunan ovat suunnitelleet Ahti Hammar ja Niilo Toikkanen, ja Pielaveden kunnanvaltuusto hyväksyi sen 26. heinäkuuta ja 15. joulukuuta 1953. Sisäasiainministeriö vahvisti vaakunan käyttöön 23. tammikuuta 1954.


title: Daniel Richardsson

text: Jan Olof Daniel Richardsson (s. 15. maaliskuuta 1982 Hudiksvall, Ruotsi) on ruotsalainen maastohiihtäjä. Hän edustaa Hudiksvalls IF -seuraa.


title: Daniel Richardsson

text: Richardsson osallistui aikuisten arvokilpailuihin ensimmäisen kerran Liberecin MM-kisoissa 2009 sijoittuen 15 kilometrin perinteisen hiihtotavan kilpailussa 20:nneksi ja 4 × 10 kilometrin viestissä kuudenneksi. Vancouverin olympialaisissa 2010 hän hiihti avausosuuden Ruotsin kultaa voittaneessa viestijoukkueessa. Lisäksi hän oli seitsemäs 50 kilometrin yhteislähtökilpailussa. Oslon MM-kilpailuissa 2011 hän hiihti avausosuuden hopeaa saaneessa Ruotsin viestijoukkueessa ja sijoittui 50 kilometrillä seitsemänneksi. Val di Fiemmen MM-kilpailuissa 2013 hän oli 15 kilometrin vapaalla ja 50 kilometrin perinteisellä kymmenes ja yhdistelmäkilpailussa 18:s. Viestissä hän oli mukana Ruotsin hopeaa voittaneessa joukkueessa. Sotšin olympialaisissa 2014 Richardsson voitti toisen olympiakultansa viestistä hiihtäen toisen osuuden Ruotsin joukkueessa. Hän voitti myös pronssia 15 kilometrin perinteisellä hiihtotavalla sekä sijoittui yhdistelmäkilpailussa seitsemänneksi ja 50 kilometrillä kahdeksanneksi. Falunin MM-kilpailuissa 2015 hän hiihti avausosuuden hopeaa saaneessa Ruotsin viestijoukkueessa, oli 50 kilometrin perinteisen kilpailussa yhdeksäs ja 15 kilometrin vapaan kilpailussa kolmastoista. Lahden MM-kilpailuissa 2017 hän sijoittui 15 kilometrin perinteisen hiihtotavan kilpailussa 13:nneksi, ja oli mukana voittamassa Ruotsille viestipronssia. Pyeongchangin talviolympialaisissa 2018 hän sijoittui 50 kilometrin perinteisen hiihtotavan yhteislähtökilpailussa seitsemänneksi, 15 kilometrin vapaalla 11:nneksi ja yhdistelmäkilpailussa 14:nneksi.


title: Daniel Richardsson

text: Richardsson voitti Tour de Skillä 2009–2010 Toblachissa hiihdetyn 10 kilometrin perinteisen hiihtotavan kilpailun. Aiemmin hän oli ollut maailmancupin henkilökohtaisissa kilpailussa parhaimmillaan kaksi kertaa kahdeksas. Yksittäisessä maailmancupkilpailussa hän sijoittui kärkikolmikkoon ensimmäisen kerran oltuaan kolmas Jällivaaran 15 kilometrin vapaan hiihtotavan kilpailussa marraskuussa 2010. Viikkoa myöhemmin hän oli samalla sijalla Kuusamon kolmen kilpailun tapahtumassa. Kolmannen palkintosijansa Richardsson saavutti tammikuussa 2011 oltuaan toinen Otepään 15 kilometrin perinteisen hiihtotavan kilpailussa. Ensimmäisen voittonsa hän sai Drammenin 15 kilometrin perinteisen hiihtotavan kilpailussa 19. helmikuuta 2011. Hän sijoittui maailmancupkauden 2010–2011 kokonaispisteissä kolmanneksi ja normaalimatkojen cupissa toiseksi. Kaudella 2013–2014 hän voitti Oslon 50 kilometrin perinteisen hiihtotavan yhteislähtökilpailun ja oli toinen Lahden vapaan hiihtotavan 15 kilometrin väliaikalähtökilpailussa. Maailmancupin kokonaiskilpailussa hän sijoittui kahdeksanneksi ja normaalimatkojen cupissa kolmanneksi.


title: Daniel Richardsson

text: Ruotsin mestaruuskilpailuissa Richardsson on saanut kultaa 50 kilometrin vapaan hiihtotavan yhteislähdössä 2011, 50 kilometrin perinteisen kilpailussa 2012 ja 15 kilometrin perinteisellä 2016. Hopeaa hän on saavuttanut 15 kilometrin vapaalla ja yhdistelmäkilpailussa sekä 2010 että 2013, 50 kilometrin perinteisellä 2014, 15 ja 50 kilometrin vapaalla 2015 sekä 15 kilometrin perinteisellä 2017. Pronssilla hän on ollut 50 kilometrin perinteisen kilpailussa 2005, 15 kilometrin perinteisellä ja yhdistelmäkilpailussa 2011, 50 kilometrin vapaalla 2013, yhdistelmäkilpailussa 2014 ja 50 kilometrin perinteisen kilpailussa 2016.


title: Suojastus

text: Suojastus on rautatieliikenteessä toimintojen ja turvalaitteiden kokonaisuus, jolla varmistetaan asetinlaitteen kulkutie-ehtoja vastaavat suojastusehdot liikennepaikkojen välisellä rataosuudella. Suojastetulla radalla tarkoitetaan rataa, jolla raiteiden vapaana oloa valvotaan teknisesti ja junien kulkua ohjataan näkyvillä opastimilla.


title: Suojastus

text: Suojastus on joko rakennettu liikennepaikkojen asetinlaitteisiin tai se on toteutettu asetinlaitteista erillään olevalla suojastusjärjestelmällä. Suojastusjärjestelmä ohjaa suojavälien opastimia, suojastusopastimia, itsetoimisesti raiteiden vapaana olon mukaan, ja ohjaa opastimien avulla junien peräkkäin kulkua liikennepaikkaväleillä.


title: Suojastus

text: Suojastettu rata on jaettu liikennepaikkojen väleillä sijaitsevien opastinten avulla suojaväleihin. Yhdellä suojavälillä saa olla kerrallaan vain yksi juna. Mitä tiheämpi suojastus on, sitä lähempänä toisiaan peräkkäin kulkevat junat voivat liikkua. Suojavälien pituus riippuu junien jarrutuskyvystä, sillä turvallisuus vaarantuu mikäli junat kulkevat lähempänä toisiaan kuin mitä jarrutusmatka on. Suomessa lyhin suojavälin pituus on 1 200 metriä, joka on junan pysähdysmatka.


title: Suojastus

text: Suojaväleihin jaetun radan lisäksi suojastetulla radalla voidaan tarkoittaa nk. asemavälisuojastusta, jossa koko liikennepaikkaväli toimii suojavälinä. Tällöin liikennepaikkojen välillä voi olla kerrallaan vain yksi juna. Asemanvälisuojastuksessa ei liikennepaikkojen välillä ole suojastusopastimia tai muita turvalaitteita raiteiden vapaana olon valvontaa lukuun ottamatta.


title: Suomalaiset Ohiossa

text: Ohionsuomalaiset ovat Ohiossa asuvia yhdysvaltalaisia, joilla on suomalaiset sukujuuret. Vuonna 1934 julkaistun artikkelin mukaan Ohiossa asui 12 809 suomalaisperäistä, Clevelandissa asui 1 881 henkilöä. Ashtabulan alueella asui 3 165 suomalaista ja Pennsylvanian rajalla mutta Ohion puolella asui noin 500 asukasta, joilla on suomalaiset juuret. Merkittävä suomalaisyhteisö on Fairport Harborissa, jossa väestöstä on suomalaisperäisiä 12,3 % vuoden 2000 väestönlaskennan mukaan.


title: Suomalaiset Ohiossa

text: Vuonna 1900 osavaltion alueella asui 2 814 suomalaista. Vuonna 1920 heitä oli jo 6 406. Valtaosa heistä asettui asumaan Eriejärven rannalle, esimerkiksi Clevelandiin. Vuonna 1930 noin 3 000 suomalaista asui Clevelandissä. Myös Ashtabulassa, Conneautissa (6,2% väestöstä vuonna 2000) ja Fairport Harborissa merkittävä osa väestöstä oli suomalaisperäisiä. Noissa kaupungeissa ja kylissä suomalaiset rakensivat seurojaan. Useimmat suomalaiset emigrantit saapuivat Yhdysvaltoihin ennen toista maailmansotaa.


title: Suomalaiset Ohiossa

text: Kun Fairport Harborin vieressä sijaitseva Grand Riverin telakka oli rakennettu uudelleen, suomalaiset saapuivat paikalle, sillä laivanrakentaminen tarjosi heille työtä. 11. syyskuuta 1885 23 suomalaista saapui Fairportiin ja perusti ensimmäisen pysyvän suomalaisasutuksen. Nuo suomalaiset olivat Charles Hilston, Pekka Antilla, Jacob Tuoresmaa, Herman Kukilla, Isaac Mattson, Alex Kinnunen, John Ahonpaa, Jacob Pikka, Isaac Ranni, John Forspakka, Kusti Kaura, tietty Santeliin, Mikko Manty, Niilo Katila, John Katila, William Hirvi, Mikko Pohto, Esa Poutto, John Lamu, Matti Riipa, Isaac Alinen ja "Iso Antti Karstulasta". Nuo pioneerit pystyttivät yksinkertaisia asuinpaikkojaan Grandjoen itäiselle puolelle ja muutaman vuoden kuluessa niin sanotun "Finn Hollowin" väestö kasvoi huomattavasti. Vuonna 1900 Fairportissa asuneen ulkomailla syntyneen väestön määrä kasvoi melkein 700:lla. Ensimmäiset häät oli juhlittu vuonna 1886, kun herra ja rouva Herman Kukilla menivät naimisiin. Fairportin kirkko oli perustettu vuonna 1891. Vuonna 1920 kylän 4 211 hengen suuruisesta väestöstä puolet oli suomalaista. Dr. Amy Kaukonen oli kylän ja samalla koko maan ensimmäinen naispormestari vuonna 1921.


title: Suomalaiset Ohiossa

text: Suomalaiset saapuivat Clevelandiin vuonna 1885. Vuonna 1900 vain 79 suomalaista asui kaupungissa, mutta 1901 ja 1910 välisenä aikana sinne asettui 10 304 suomalaista, vuonna 1930 jo noin 3 000 suomalaisperäistä henkilöä asui Clevelandissa. Kaupungissa oli "suomalaiskortteli" Clinton Avenuella, West 25th -kadulta West 38th -kadulle. Tuolla alueella asui silloin yhteensä noin 1 500 suomalaista. Clevelandiin perustettiin kaksi kirkkoa: "Gethsemane Evangelical Lutheran Church" vuonna 1903 ja "Bethany National Evangelical Lutheran Church" vuonna 1919. Clevelandissa on "The Talko Club", joka on perustettu vuonna 1948. Siellä järjestetään juhlia ja konsertteja. Kaupungissa toimi vuosina 1937–1966 "Savel kuoro". Vaikka Ohionsuomalaiset olivat poliittisesti konservatiivisia, Clevelandissa perustettiin sosialistisia ryhmiä, joista ensimmäinen vuonna 1904. Vuonna 1928 Clevelandissa julkaistiin viikkolehti "Kansan Lehti", jota painettiin 2 000 kappaletta. Sen perustajat olivat Otto Massinen, Oscar Anderson ja Julius Laurila. Lehden toimitus muutti Ashtabula Harboriin vuonna 1931.


title: Suomalaiset Ohiossa

text: Ohion suurin suomalainen yhdyskunta oli Ashtabula Harborissa, jonka asukkaista 3 165:lla on suomalaiset sukujuuret. Ensimmäiset suomalaiset, 25 miestä ja yksi nainen, saapuivat sinne vuonna 1872 Aksel Sjöbergin johdolla. Vuonna 1873 toinen ryhmä tuli Ashtabulaan. Vuoteen 1874 mennessä he olivat rakentaneet jo pysyvää asutusta. Samalla saapui kolmas ryhmä, jossa oli 14 miestä ja yksi nainen. Vuonna 1900 suomalaisten määrä Ashtabulassa oli noin 1 500.


title: Suomalaiset Ohiossa

text: Kaupungissa julkaistiin useita suomenkielisiä sanomalehtiä. Ensimmäinen niistä perustettiin vuonna 1884, kun Fred Karinen ja Alex Wirtamo saapuivat kaupunkiin ja perustivat toimiston, jossa alettiin julkaista Ohion ensimmäistä suomenkielistä sanomalehteä "Yhdysvaltain Sanomia". Vuonna 1893 Yhdysvaltain Sanomat ja "Työmies" yhdistettiin, ja nimeksi tuli "Amerikan Uutiset". Vuonna 1884 John W. Lähde saapui Ashtabula Harboriin ja alkoi toimittaa uskonnollista lehteä "Valvoja", joka oli Amerikan ensimmäinen suomenkielinen uskonnollinen sanomalehti. Vuosina 1886–1888 Ino (John) Ekman julkaisi sanomalehteä "Pohjan Tähti".


title: Suomalaiset Ohiossa

text: Vuonna 1897 kaupunkiin rakennettiin Sovinto Hall, josta tuli myöhemmin Suomalais-amerikkalaisen kulttuurikeskuksen rakennus. Valmistuessaan se oli Ohion suurin puurakennus. Talo purettiin vuonna 1961.


title: Ettore Bugatti

text: Ettore Arco Isidoro Bugatti (15. syyskuuta 1881 Milano – 21. elokuuta 1947) oli italialainen autosuunnittelija ja -valmistaja.


title: Ettore Bugatti

text: Bugatti meni 17-vuotiaana harjoittelijaksi autotehdas Prinetti & Stucchille. Vuonna 1900 hän rakensi ensimmäisen autonsa, ja se sai paljon huomiota Milanon messuilla 1901, jossa se palkittiin. Vuodet 1902–1904 hän työskenteli Niederbronnissa Elsassissa De Dietrichin tehtaan teknisenä johtajana. Tärkeä vuosi Bugattin elämässä oli 1907. Hän avioitui silloin.


title: Sigismund II

text:
Sigismund II ("Sigismund August", 1520–1572) oli Puolan kuningas ja Liettuan suuriruhtinas. Hän oli Jagellon dynastian viimeinen hallitsija ja kuoli lapsettomana.
Sigismundin sisar oli Katariina Jagellonica, josta tuli Ruotsin kuningatar.


title: Sigismund II

text: Sigismund jatkoi isänsä politiikkaa ja tukeutui voimakkaaseen ylimystöön. Sota Venäjää vastaan kävi kalliiksi, joten Sigismund tarvitsi verotuloja. Hänen valtakaudellaan perustettiin vakinainen armeija, uusittiin verotusjärjestelmä ja määriteltiin valtakunnallinen mittajärjestelmä. Hän muutti Puolan ja Liettuan valtioliiton personaaliunionista todelliseksi liittovaltioksi. Molemmilla osilla oli oma hallinto, lait, armeija ja valtionkassa, mutta yhteiset hallitus, parlamentti eli "sejm" ja ulkopolitiikka.


title: Sigismund II

text: Sigismundin romanttinen, mutta traaginen rakkaustarina Barbara Radziwiłłin ("Barbora Radvilaitė") kanssa on kiehtonut taiteilijoita, kirjailijoita ja elokuvantekijöitä sekä Puolassa että Liettuassa. Tarina sijoittuu aikaan, jolloin Sigismund oli Liettuan ruhtinas ja Puolan kruununprinssi, ja vietti loistokasta elämää Vilnassa. Hän oli naimisissa itävaltalaisen prinsessan kanssa, joka kuoli jo kolmantena avioliittovuonna. Sigismund rakastui kauniiseen Barbaraan, jota hänen äitinsä tai puolalaiset eivät hyväksyneet. Sigismund ja Barbara menivät naimisiin, Sigismundista tuli isänsä kuoltua kuningas ja hän vaati Barbaran kruunattavaksi kuningattareksi. Barbara kuitenkin kuoli pian kruunajaisten jälkeen.


title: Neljä tyttöä ja maagiset farkut 2

text: Neljä tyttöä ja maagiset farkut 2 on vuonna 2008 ensi-iltansa saanut Yhdysvalloissa tehty elokuva, joka perustuu Ann Brasharesin kirjoittamaan kirjasarjaan "Neljä tyttöä ja maagiset farkut". Elokuva on jatko-osa vuoden 2005 elokuvalle "Neljä tyttöä ja maagiset farkut".


title: Luboš Rob

text: Luboš Rob (s. 4./5. elokuuta 1970 České Budějovice, Tšekkoslovakia) on entinen tšekkiläinen jääkiekkoilija. Hän pelasi Tšekkoslovakian ja Tšekin jääkiekkosarjoissa vuosina 1988–2008. Kaudella 1998–1999 hän pelasi Kuopion Kalpassa 19 ottelua.


title: Safe Trip Home

text: Safe Trip Home on Didon kolmas studioalbumi, joka julkaistiin 17. marraskuuta 2008. Albumilla kuullaan Didon yhteistyötä veljensä Rollo Armstrongin, Jon Brionin, Brian Enon, Mick Fleetwoodin, Citizen Copen sekä Questloven kanssa. Albumi oli IFPI:n mukaan maailman 44:nneksi myydyin vuonna 2008.


title: Safe Trip Home

text: Albumi ylsi Suomen virallisen listan sijalle 24.


title: Cummins-Wärtsilä

text: Cummins-Wärtsilä Engine Co. oli yhdysvaltalaisen Cumminsin ja suomalaisen Wärtsilä Dieselin vuosina 1995 - 2000 toiminut dieselmoottoreita valmistanut yhteisyritys.


title: Cummins-Wärtsilä

text: 1990-luvulla Cummins oli johtava valmistaja yli 150 kW tehoisten nopeakäyntisten dieselmoottorien valmistuksessa. Wärtsilä Dieselin moottorien tehoalue taas ulottui 300:sta 18 000 kW tehoon asti; yritys valmisti yhtä nopeakäyntisten dieselien tuoteperhettä johon kuului myös kaasumoottorimuunnelma, mutta sen vahvuuksiin kuuluivat selkeästi keskinopeat dieselmoottorit. Yhdistämällä Cumminsin suurimpien moottorien ja Wärtsilä Dieselin pienimpien moottorien osaaminen saman yhtiön alle yritykset hakivat synergiaetuja tuotekehityksessä ja markkinoinnissa. Yritysten omistussuhde Cummins-Wärtsilästä oli 50 % / 50 %. Moottorien pääasialliset sovellukset olivat laivojen voimanlähteinä sekä voimalaitosmoottoreina.


title: Cummins-Wärtsilä

text: Yhteistyösopimus allekirjoitettiin 16. maaliskuuta 1995. Yrityksen johtoon asetettiin Iain M. Barrowman, joka oli aiemmin toiminut Cumminsin Ison-Britannian tehtaiden johtajana. Yritykseen yhdistettiin Cumminsin Daventryn tehdas Isossa-Britanniassa ja Wärtsilä SACM Dieselin Mulhousen tehdas Ranskassa. Cummins-Wärtsilä valmisti kahta tuoteperhettä.


title: Cummins-Wärtsilä

text: Daventryssa alettiin vuonna 1997 valmistaa moottoriperhettä jota Cummins markkinoi nimellä QSW ja Wärtsilä Diesel nimellä Wärtsilä 170. Moottorin tehoalue oli 550 - 2 700 kW ja iskutilavuus 4,5 litraa sylinteriä kohden.


title: Cummins-Wärtsilä

text: Mulhousessa valmistettiin Wärtsilä 200 -moottoria, jonka mallinimi Cumminsilla oli QSZ. Sen tehoalue oli 2 200 - 4 500 kW.


title: Cummins-Wärtsilä

text: Moottorien tuotekehitys-, markkinointi ja huoltotoiminnat yhdistettiin vuonna 1997.


title: Cummins-Wärtsilä

text: Yhteisyrityksen purkamisesta sovittiin vuoden 1999 lopussa ja yhteistyön alasajamisesta vuoden 2000 loppuun mennessä. Cummins jatkoi CW170/180 -moottorien valmistusta Daventryssä sekä vastasi niiden huollosta; Wärtsilä NSD:lle jäi CW200/220 -moottorien tuotanto ja muut toiminnot.


title: Cummins-Wärtsilä

text: Wärtsilä NSD:n toimitusjohtaja Ole Johansson ilmoitti yhteisyrityksen purkamisen syyksi tarpeen parantaa tehokkuutta ja tuottavuutta.


title: Fritz Dietrich

text: Fritz Dietrich (6. elokuuta 1898 – 22. lokakuuta 1948) oli saksalainen SS-upseeri Kolmannen valtakunnan aikana, arvoltaan Obersturmbannführer. Hän palveli 1941–1943 Liepājassa poliisipäällikkönä. Dietrichin johdolla kaupungissa suoritettiin järjestelmällisiä joukkomurhia, joista suurimpana joulukuussa 1941 toimeenpantu 2749 juutalaisen siviilin teloitus Šķēden dyyneillä.


title: Fritz Dietrich

text: Sodan jälkeen Dietrich asetettiin syytteeseen sotarikoksista, mutta ei Liepājan surmista, vaan seitsemän yhdysvaltalaisen sotavangin ampumisesta. Oikeusprosessi, jossa Dietrich tuomittiin, oli osa Dachaun oikeudenkäyntejä. Hänet hirtettiin Landsbergin vankilassa 1948.


title: Itävalta olympialaisissa

text: Itävalta on osallistunut kaikkiin nykyaikaisiin olympialaisiin lukuun ottamatta Antwerpenin kisoja 1920, joihin se ei saanut osallistua johtuen roolistaan ensimmäisessä maailmansodassa. Itävalta on saavuttanut yhteensä 77 kulta-, 111 hopea- ja 116 pronssimitalia. Talviolympialaisissa maa on voittanut 59 kultamitalia ja yhteensä 218 mitalia sijoittuen talvikisojen mitalitaulukossa kuudenneksi. Kesäkisoissa Itävalta on saanut 18 kultamitalia ja yhteensä 86 mitalia. Itävallan Innsbruckissa on järjestetty talviolympialaiset kaksi kertaa, 1964 ja 1976.


title: Itävalta olympialaisissa

text: Itävalta sai kaksi kultamitalia heti ensimmäisissä olympiakisoissa Ateenassa 1896, jossa Adolf Schmal voitti kultaa pyöräilyn 12 tunnin ajossa ja Paul Neumann 400 metrin vapaauinnissa. Kesäolympialaisissa maa on menestynyt parhaiten Berliinissä 1936, jossa se sai neljä kulta-, kuusi hopea- ja kolme pronssimitalia. Kolme itävaltalaisurheilijaa on saanut kesäolympialaisissa kolme mitalia: pyöräilijä Adolf Schmal 1896, uimari Otto Wahle 1900 ja 1904 sekä miekkailija Ellen Müller-Preis 1932, 1936 ja 1948.


title: Itävalta olympialaisissa

text: Talviolympialaisissa Itävalta on menestynyt parhaiten Torinossa 2006, jossa se sai yhdeksän kultaa, seitsemän hopeaa ja seitsemän pronssia. Maan urheilijoista eniten mitaleita talviolympialaisissa on saavuttanut yhdistetyn hiihtäjä Felix Gottwald, yhteensä seitsemän Salt Lake Cityssä 2002, Torinossa 2006 ja Vancouverissa 2010. Neljä mitalia ovat saavuttaneet mäkihyppääjät Martin Höllwarth (1992 ja 1998), Thomas Morgenstern (2006–2014) ja Gregor Schlierenzauer (2010–2014), yhdistetyn hiihtäjä Mario Stecher (2002–2014) sekä alppihiihtäjät Stephan Eberharter (1998–2002), Hermann Maier (1998 ja 2006), Benjamin Raich (2002–2006) ja Marlies Schild (2006–2014).


title: Armas Alhava

text: Armas Aleksander Alhava (vuoteen 1935 Byckling, 25. tammikuuta 1905 Nastola − 10. joulukuuta 1981 Helsinki) toimi suojelupoliisin ensimmäisenä päällikkönä vuosina 1949–1972.


title: Armas Alhava

text: Alhava kirjoitti ylioppilaaksi vuonna 1925, suoritti ylemmän oikeustutkinnon vuonna 1933 ja sai varatuomarin arvon vuonna 1937. Sen jälkeen Alhava toimi nimismiehenä Uukuniemellä vuosina 1933−1934 ja Hiitolassa vuosina 1934−1940 sekä Lapin läänin poliisitarkastajana vuosina 1941−1949.


title: Armas Alhava

text: Suojelupoliisi perustettiin kommunistien käsiin ajautuneen Valpon seuraajaksi, sillä sitä oli syytetty ylilyönneistä ja väärinkäytöksistä. Alhavan toiminnassa oli keskeistä torjua KGB:n vakoilijoiden yritykset soluttautua Supoon, missä onnistuttiinkin suojelupoliisin historian kirjoittaneen Kimmo Rentolan mukaan täysin.


title: Armas Alhava

text: Alhava toimi Suomen Poliisiupseeriyhdistyksen puheenjohtajana vuosina 1950−1955 ja poliisikunnan keskusliiton varapuheenjohtajana vuosina 1950−1960. Lisäksi hän toimi aktiivisesti entisen Hiitolan kunnan perinteitä vaalineessa Hiisi-säätiössä.


title: Giovanni Torchio

text: Giovanni Torchio (s. 25. marraskuuta 1967) on italialainen lentopallovalmentaja. Vuosina 2009–2011 hän valmensi SM-liigajoukkue Saimaa Volleyta. Lisäksi hän on toiminut Etelä-Savon Urheiluakatemian miesten ja poikien akatemiavalmentajana Savonlinnassa. Aiemmin hän on toiminut valmentajana kotimaassaan Italiassa. Nykyisin hän valmentaa Salon Viestin juniorijoukkueita.


title: Ensemble, c’est tout – kimpassa

text: Ensemble, c’est tout – kimpassa on ranskalainen Anna Gavaldan romaanin elokuvasovitus, jonka ohjasi Claude Berri vuonna 2007. Teos jäi tammikuussa 2009 kuolleen Berrin viimeiseksi ohjaustyöksi.


title: Pesäpallon miesten Mestaruussarjan kausi 1971

text: Pesäpallon SM-sarja 1971. Oulun Lippo Suomen mestariksi. Lippo voitti myös Suomen Cupin kaadettuaan finaalissa KPL:n 9-4. Etelä-Pohjanmaalla kävi kato, kun Vimpeli, Ilmajoki ja Nurmo putosivat sarjasta.


text: Kolme viimeistä joukkuetta putosi sarjasta. Tilalle nousivat suomensarjan lohkovoittajat Jyväskylän Lohi, Jyväskylän Kiri ja Loimaan Palloilijat.


text:
Lipon mestarijoukkue:
Pentti Hand,
Juha Kaan,
Jaakko Karjalainen,
Jouko Kemilä,
Veikko Keskitalo,
Martti Kivelä,
Eero Lehtosaari,
Kauko Minkkinen,
Tero Ranckèn,
Juhani Suutarinen,
Reijo Tiri,
Sakari Toiviainen.


title: 40 urhoa

text: 40 urhoa () on Samuel Fullerin ohjaama, tuottama ja käsikirjoittama lännenelokuva vuodelta 1957. Sen julkaisi 20th Century Fox. Esiintyjien joukossa ovat Barbara Stanwyck, Barry Sullivan ja Gene Barry.


title: Sandra Wirth

text: Sandra Sue Wirth (21. elokuuta 1936 – 26. elokuuta 2007) oli Floridassa syntynyt yhdysvaltalainen näyttelijä, joka myös osallistui vuonna 1956 Miss America -kilpailuun. Hänellä oli rooleja muiden muassa elokuvissa "Kasvot väkijoukossa" (1957) ja "40 urhoa" (1957). Hän teki myös televisioesiintymisiä.


title: Christina Hendricks

text: Christina Hendricks (s. 3. toukokuuta 1975 Knoxville, Tennessee) on yhdysvaltalainen näyttelijä. Hän on esiintynyt muun muassa Joan Hollowayn roolissa televisiosarjassa "Mad Men" ja Saffronina "Fireflyssa". Vuonna 2009 Hendricks avioitui Geoffrey Arendin kanssa New Yorkissa.


title: Christina Hendricks

text: Hendricks teki ensimmäisen ääniroolinsa animaatioelokuvaan "All-Star Superman", jossa hän on Lois Lanen roolissa.


title: James Bulwer

text: James Bulwer (21. maaliskuuta 1794 Aylsham, Norfolk – 11. kesäkuuta 1879) oli englantilainen luonnontutkija ja keräilijä.


title: James Bulwer

text: Bulwer opiskeli Cambridgen Jesus Collegessa. Siellä hän sai opetusta piirtämisessä kuuluisalta maisemamaalarilta John Sell Cotmanilta. Hänet valittiin Linnean Societyn jäseneksi nilviäistutkimustensa ansiosta, ja yhtenä kolmesta suosittelijasta oli William Elford Leach.


title: James Bulwer

text: 1818 Bulwer valmistui diakoniksi ja 1822 papiksi. Vuonna 1823 hänet valittiin Dublinin Booterstownin kappalaiseksi, 1831 Bristolin ja 1833 Lontoon St James's Chapelin kappalaiseksi. Hän vietti useita talvikausia matkustellen Espanjassa, Portugalissa ja Madeiralla, toisinaan filosofi Alfred Lyallin seurassa.


title: James Bulwer

text: Keväällä 1825 Bulwer sai Madeiralta kokoelmiinsa tuntemattoman liitäjän, jonka William Jardine ja Prideaux John Selby nimesivät tyrskyliitäjäksi ("Bulweria bulwerii") vuonna 1828. Myös tyrskyliitäjien heimo sai nimensä "Bulweria" hänen kunniakseen, samoin kuin tummaviistäjien suku "Pseudobulweria" ja borneonfasaani "Lophura bulweri".


title: James Bulwer

text: Bulwer muutti takaisin Norfolkiin vuonna 1839 Blicklingin ja myöhemmin Hunworthin kappalaiseksi. Hän uudisti tuttavuutensa Cotmaniin, kun hänen poikansa menivät opiskelemaan King's College Schooliin, ja Cotman viehättyi hänen Espanjassa ja Madeiralla tekemistään piirroksista niin, että maalasi vesiväreillä tauluja niiden maisemista.


title: Marjukka Tepponen

text: Marjukka Tepponen (s. 16. heinäkuuta 1984) on laulukilpailuissa menestynyt suomalainen sopraano. Hän voitti Timo Mustakallio -laulukilpailun vuonna 2008 ja Lappeenrannan valtakunnallisten laulukilpailujen naisten sarjan 2010.


title: Marjukka Tepponen

text: Siilinjärven musiikkiopistossa 5-vuotiaana pianonsoitolla, 1999 laulun yksityisopinnoilla ja 2000–2003 Kuopion konservatoriossa musiikin opintonsa alkuun saattanut Tepponen valmistui 2007 Jyväskylän ammattikorkeakoulun muusikkolinjalta pääaineena laulu. Hän opiskeli laulua sittemmin Sibelius-Akatemiassa vuodesta 2008, suorittaen lauludiplomin 2011.


title: Marjukka Tepponen

text: Vuonna 2010 Tepponen esiintyi Kansallisoopperassa Don Giovanni -oopperan Zerlinan roolissa ja Savonlinnan oopperajuhlilla Carmenissa mustalaistyttö Frasquitan roolissa ja on sittemminkin laulanut samoilla areenoilla. Tepponen on laulanut myös muun muassa Kuopion kaupunginorkesterin ja Keski-Suomen alueoopperan solistina. Ulkomaan debyyttinsä hän teki Itävallassa syyskuussa 2010 Grazin oopperassa laulamalla Mimín roolin Puccinin oopperassa La bohème.


title: Marjukka Tepponen

text: Tepponen on kotoisin Siilinjärveltä, josta perhe muutti Kuopioon 2001. Hänen isänsä on ammattimuusikko Kuopion kaupunginorkesterissa. Tepponen kertoo oopperakärpäsen iskeneen hänen käytyään katsomassa Kuopiossa La bohème -oopperan ainakin kuusi kertaa. Tepponen kertoo tärkeimmän palautteensa olevan hänen huonokuuloisen, jo edesmenneen mummonsa mietteet, että Marjukan ääni kuulostaa siltä ”kuin se tulisi taivaasta”. Hän kertoo eläneensä toisen puolen elämästään kasvaen maalla hevosia hoidellen ja ihan tavallisia töitä tehden.


title: Marjukka Tepponen

text: Tepposen puoliso on yhdysvaltalainen baritoni Kevin Greenlaw. He asuvat Lontoossa. Häät on tarkoitus viettää alkukesästä 2016. Tepponen ja Greenlaw esiintyivät nimirooleissa Tampere Filharmonian Kullervo-sinfoniassa 2015 ja yhdessä myös Turun ruotsalaisen teatterin Figaron häissä 2014.


title: The Gerogerigegege

text: The Gerogerigegege (, "za gerogerigegege") on japanilainen yhtye ja performanssitaideryhmä. Sen perusti Juntaro Yamanouchi (, "Yamanouchi Juntaro") Shinjukussa, Tokiossa vuonna 1985. Yamanouchi on myös ollut yhtyeen ainoa pysyvä jäsen.


title: The Gerogerigegege

text: Vaikka The Gerogerigegege luokitellaan yleensä noise-yhtyeeksi, on se julkaissut levyllä myös mm. rockia, ambientia ja samplekollaaseja. Monet yhtyeen julkaisuista ovat dada-henkistä käsitetaidetta. Esimerkiksi "Shōwa"ssa on miksattu Japanin kansallislaulua ja pornoelokuvasta samplattuja ääniä. Levyn kannessa on kuva keisari Hirohitosta. Jotkin julkaisut eivät sisällä musiikkia lainkaan. Esimerkiksi "Art is over" on kasettikotelo, jonka sisään on teipattu palanen mustekalan lonkeroa.


title: The Gerogerigegege

text: The Gerogerigegegen tunnetuimpana levynä on pidetty "Tokyo Anal Dynamite"a vuodelta 1990. Tämä livenä äänitetty albumi sisältää 75 alle minuutin pituista kappaletta punk-noisea, joiden välissä Yamanouchi huutaa "one two three four" uudestaan ja uudestaan.


title: The Gerogerigegege

text: Toistuva aihe The Gerogerigegegen taiteessa on ollut masturbaatio, japaniksi senzuri (千擦り). Ryhmän kokoonpanoon kuului pitkään Tetsuya Endoh, alias Gero 30 tai Gero 56; ekshibitionisti, joka masturboi esitysten aikana lavalla. Myös useat yhtyeen levytykset sisältävät masturbaation ääniä. Ryhmä on esiintynyt usein s/m- ja homoklubeilla. Yamanouchi on homoseksuaali ja transvestiitti.


title: The Gerogerigegege

text: Yhtyeen nimi on muodostettu japanin kielen sanoista gero (ゲロ), joka tarkoittaa oksennusta ja geri (ゲリ), joka tarkoittaa ripulia. Yamanouchi on kutsunut yhtyettä myös nimellä "Japanese ultra shit band" (japanilainen ultrapaska bändi).


title: Damallsvenskan

text: Damallsvenskan on Ruotsin naisten jalkapallon korkein sarjataso. Naisten mestaruudesta on pelattu Ruotsissa vuodesta 1973 lähtien, mutta Damallsvenskan perustettiin 1988.


title: Damallsvenskan

text: Lähde


title: Viistäjät

text: Viistäjät ("Pterodroma") on ulappalintujen lahkoon kuuluva suku.


title: Viistäjät

text: Viistäjät ovat keskikokoisia avomerilintuja, joiden määrittäminen luonnossa on usein vaikeaa tai mahdotonta, sillä useiden lajien väliset erot höyhenpuvussa ovat vähäisiä. Selkeimmät eroavaisuudet löytyvät tavallisesti siipien tai naaman värityksestä. Viistäjät pesivät yhdyskunnittain pääasiassa eteläisen pallonpuoliskon valtamerien vaikeapääsyisillä saarilla, jonne ne laativat pesänsä maahan, joko itse kaivamiinsa pesäonkaloihin, kallionhalkeamiin tai luoliin. Naaras munii vain yhden munan, jota haudotaan useita viikkoja. Poikaset oppivat lentämään parin-kolmen kuukauden ikäisinä. Emot käyvät ruokkimassa niitä vain öisin välttääkseen rosvoilevia fregattilintuja, kihuja ja lokkeja. Viistäjät syövät merenpinnasta kaloja, äyriäisiä ja kalmareita.


title: Viistäjät

text: Viistäjien sukuun kuuluu BirdLife Suomen mukaan 30 lajia:


title: Hadižat Gatajeva ja Malik Gatajev

text: Hadižat Gatajeva ja Malik Gatajev eli ”Groznyin enkelit” ovat tšetšeenipariskunta, joka Tšetšenian sodan aikana perusti tšetšeenilapsille orpokoteja, ensin vuodesta 1995 Tšetšenian Groznyissa, myöhemmin vuodesta 2000 Liettuan Kaunasissa.


title: Hadižat Gatajeva ja Malik Gatajev

text: Pariskunta tuomittiin Liettuassa puoleksitoista vuodeksi vankeuteen sen perusteella, että he olisivat kiristäneet adoptiolapsiaan. He kärsivät jo aiemmin 10 kuukauden vankeusrangaistuksen. Sitä jatkettiin kolmella kuukaudella, mikä kuitenkin vetoomustuomioistuimessa todettiin laittomaksi. Uudessa oikeudenkäynnissä heille langetettiin puolitoista vuotta vankeutta. He siirtyivät Suomeen, josta he olivat hakeneet turvapaikkaa. Suomessa tukiryhmä järjestänyt heille asunnon. Liettuan viranomaiset tekivät heistä Eurooppalaisen pidätysmääräyksen, minkä jälkeen Suomen poliisi otti heidät kiinni. Luovutusasia käsiteltiin Helsingin käräjäoikeudessa. Turvapaikkahakemuksen vuoksi pariskunta saa jäädä Suomeen siksi aikaa kunnes hakemusta käsitellään eikä heitä luovuteta Liettuaan. Aiemmin Gatajevia vastaan todistanut kasvattitytär puhuu nyt heidän puolestaan. Helsingin käräjäoikeudessa hän kertoi todistaneensa Liettuassa painostuksen alaisena. Luovuttamista vaatinut syyttäjä valitti käräjäoikeuden päätöksestä korkeimpaan oikeuteen, joka toimii ainoana muutoksenhakuasteena eurooppalaisissa luovutustapauksissa. Korkein oikeus päätti 25. helmikuuta 2010 pyytää asiassa ennakkoratkaisua EU:n tuomioistuimelta .


title: Hadižat Gatajeva ja Malik Gatajev

text: 23. maaliskuuta 2010 Liettuan korkein oikeus kumosi Gatajeveja koskevan valitusasteen tuomion ja palautti asian uudelleen käsiteltäväksi. Korkein oikeus totesi menettelyssä tapahtuneen lukuisia virheitä ja oikeudenkäynnin olleen epäoikeudenmukainen . Tämän johdosta Liettuan oikeusministeriö peruutti pidätysmääräyksen ja sen myötä suomalainen syyttäjä peruutti valituksensa Suomen korkeimmassa oikeudessa. Korkein oikeus puolestaan peruutti EU-tuomioistuimelle tehdyn ennakkoratkaisupyynnön. Gatajevit määrättiin vapautettavaksi heti.


title: Hadižat Gatajeva ja Malik Gatajev

text: Elokuvaohjaaja Pirjo Honkasalo on tehnyt Gatajevin pariskunnasta ja heidän työstään dokumenttielokuvan "Melancholian 3 huonetta" (2004) ja norjalainen Åsne Seierstad on kirjoittanut kirjan "Groznyin enkelit" (2008), joissa kerrotaan lasten pelastamisesta ja viemisestä turvaan Ingušiaan.


title: Hadižat Gatajeva ja Malik Gatajev

text: Pariskunta sai turvapaikan Suomesta toukokuussa 2012.


title: Hilppa

text: Hilppa on suomalainen naisen etunimi. Nimi on alkujaan karjalainen muunnelma Filippos-nimen naispuolisesta vastineesta Filippa ja siten Filippos-nimen suomalaisen vastineen Vilpun sisarnimi, mutta se voi olla myös savolais-karjaisen "-ppA"- ja "-ppO"-johdoksen avulla muodostettu versio Hilja-nimestä.


title: Hilppa

text: Syyskuuhun 2017 mennessä Suomessa on Väestörekisterikeskuksen tietojen mukaan 525 naista ja alle 10 miestä saanut nimekseen Hilppa.


title: Vaaleatyrskynpolkija

text: Vaaleatyrskynpolkija ("Fregetta grallaria") on pienikokoinen valtamerilintu.


title: Vaaleatyrskynpolkija

text: Linnun pituus on 20 cm, siipien kärkiväli 40–48 cm ja paino 45–65 g. Lajista tunnetaan useita värimuotja, joista tavallisin on vaalea muoto, joka on pääosin tummamruskea, hartioilla, selässä ja yläperässä on valkoisia höyhenten kärkiä, pyrstön yläpeitinhöyhenissä on valkoinen laikku, siivellä on harmaanruskea laikku, vatsa ja rinta ovat valkoiset, siipien alapinnat ovat laajalti valkoiset ja myös alaperä on osittain valkoinen. Sukupuolet ovat samanvärisiä, nuoren linnun puku on kuin aikuisen. Lajista tunnetaan neljä alalajia.


title: Vaaleatyrskynpolkija

text: Vaaleatyrskynpolkijat pesivät Oseanian eristyneillä saarilla Lord Howen saariryhmässä Australiassa ja Macauley Islandilla, Curtis Islandilla Kermadecsaarilla Uudessa-Seelannissa, sekä Chilen merialueella muun muassa Juan Fernándezin saarilla. Lajin populaation koko on noin 300 000 yksilöä. Pesimäajan ulkopuolella laji kiertelee valtamerillä, ja se on tavattu Kap Verden vesillä 17.8.1986. Lajin ainoana uhkana ovat saarille villiintyneet rotat ja kissat. Lord Howelta on nyttemmin poistettu kissat ja rottien poistaminen on suunnitteilla.


title: Vaaleatyrskynpolkija

text: Linnut pesivät vaikeapääsyisillä saarilla ja kalliokareilla.


title: Vaaleatyrskynpolkija

text: Vaaleatyrskynpolkijat kaivavat pesäonkalonsa pehmeään maahan tai laativat pesänsä vulkaanisten kivenlohkareiden suojaan. Pesäkuoppa on vuorattu kuivilla heinillä. Ne pesivät yhdyskunnittain, usein rantavalleilla. Naaras munii yhden valkoisen munan tammi-maaliskuussa ja molemmat emot hautovat vuorotellen yhteensä 37 päivää. Poikaset lähtevät pesästä tavallisesti toukokuussa noin 80 päivän ikäisinä. Emot ruokkivat niitä äyriäisillä ja kalmareilla.


title: Vaaleatyrskynpolkija

text: Ruokavalio koostuu pääjalkaisista, lähinnä kalmareista, ja äyriäisistä. Linnut saalistavat lentää lepattamalla lähellä merenpintaa, ja polkevat välillä vettä räpylöillään. Ne ruokailevat kaukana avomerellä sekä päivällä että yöllä, usein muiden ulappalintujen seurassa.


title: Anna Edelheim

text: Anna Christina Charlotta Edelheim (3. tammikuuta 1845 Helsinki – 25. toukokuuta 1904 Helsinki) oli suomalainen ruotsiksi kirjoittanut toimittaja ja kirjailija. Hän käytti nimimerkkejä "ei-", "-im" ja "x?".


title: Anna Edelheim

text: Edelheim oli Finland- ja Finska Veckobladet-lehtien toimittajana 1886–1888. Hän käsitteli lehtikirjoituksissaan erityisesti naisasiaa ja uskonnonvapautta.


title: Anna Edelheim

text: Edelheim on kirjoittanut sanat ja Richard Faltin säveltänyt laulun "Bön för Finland" ("Suomen rukous").


title: Anna Edelheim

text: Edelheimin isä oli senaattori Paul Henrik Edelheim ja äiti Emilia Christina af Brunér. Hänen veljensä oli insinööri Frans Edvard Edelheim.


title: Olga Lönnbohm

text: Olga Margareta Lönnbohm os. "Molander" (1871 Ruskeala – 28. lokakuuta 1904 Kuopio) oli suomalainen runoilija.


title: Olga Lönnbohm

text: Olga Lönnbohm oli naimisissa vuodesta 1895 runoilija Eino Leinon vanhemman veljen, kansakoulujen tarkastaja Oskar Andreas Ferdinand (Antti) Lönnbohmin (kirjailijanimi O. A. F. Mustonen) kanssa.


title: Høje-Taastrupin kunta

text: Høje-Taastrup on Pääkaupunkialueella Tanskassa sijaitseva kunta. Vuoden 2012 alussa kunnassa oli 48 081 asukasta, ja sen pinta-ala oli 78,4 neliökilometriä. Kunnan keskustaajama on myös nimeltään Taastrup.


title: Høje-Taastrupin kunta

text: Høje-Taastrup ei liittynyt muiden kuntien kanssa Tanskan kuntauudistuksessa 1. tammikuuta 2007.


title: V. Makkonen

text: Valtteri Johannes Makkonen (19. tammikuuta 1902 Suonenjoki – 17. kesäkuuta 1981 Suonenjoki) oli suomalainen matematiikan opettaja ja kirjailija. Hän käytti myös nimimerkkiä "Robinpoika".


title: V. Makkonen

text: Makkosen vanhemmat olivat rovasti Robert Makkonen ja Aino Lovisa Österbladh. Hän pääsi ylioppilaaksi Kuopion lyseosta 1921, kävi kadettikoulun 1929–1931 ja suoritti loppututkinnon Yhteiskunnallisessa korkeakoulussa 1946.


title: Kannaksen varavankila

text: Kannaksen varavankila perustettiin keväällä 1942. Tarkoitus oli siirtää kanta-Suomen vankiloista erilaisista palvelusrikoksiin syyllistyneitä sotilasvankeja erityisiin työleireihin, joissa nämä tekivät muun muassa linnoitustöitä. Kannaksen varavankila koostui useista alueellisista vankileireistä, niitä oli muun muassa Taipaleella ja Siirasmäellä. Siirasmäessä palveli talousaliupseerin vakanssilla kirjailija Kalle Päätalo.


title: Kannaksen varavankila

text: Kesällä 1944 Kannaksen varavankila evakuoitiin puna-armeijan suurhyökkäyksen tieltä ensin Miehikkälään ja sitten Ylämaan Ihakselaan. Vankila lakkautettiin syksyllä 1944.


title: Martti H. Haavio

text: Martti Henrik Haavio (14. maaliskuuta 1897 Akaa – 12. tammikuuta 1966 Jyväskylä t. Muurame) oli suomalainen kasvatusmies ja teologi.


title: Martti H. Haavio

text: Martti H. Haavio valmistui teologian kandidaatiksi Helsingin yliopistosta vuonna 1920 ja hänet vihittiin papiksi vuonna 1921. Hän toimi ylimääräisenä pappina Vesilahdessa vuosina 1921–1922, Pornaisissa vuosina 1922–1923 ja Askolassa vuosina 1923–1924 sekä uskonnon opettajana Lapuan yhteiskoulussa vuosina 1924–1927. Haavio valmistui teologian lisensiaatiksi vuonna 1940 ja väitteli teologian tohtoriksi vuonna 1941.


title: Martti H. Haavio

text: Haavio toimi Jyväskylän seminaarissa uskonnon lehtorina vuosina 1928–1937 ja vastaavassa virassa Jyväskylän kasvatusopillisessa korkeakoulussa vuosina 1937–1949. Tuolloin hänet valittiin kasvatusopillisen korkeakoulun kasvatus- ja opetusopin professoriksi, mitä virkaa hän hoiti vuoteen 1965. Jyväskylän yliopisto promotoi Haavion kasvatustieteiden kunniatohtoriksi vuonna 1964.


title: Martti H. Haavio

text: Haavio kirjoitti useita kristilliseen koulukasvatukseen liittyviä kirjoja, muun muassa "Koulun uskonnonopetus" (1936), "Kansakoulun uskonnonopetuksen siveellinen kasvatustehtävä" (1941), "Koulun uskonnonopetuksen rakenne ja henki" (1941), "Opettajapersoonallisuus" (1948) ja "Opettaja kertoo" -sarja (1949–1966). Hän laati yhdessä Lempi Vermasvuoren kanssa "Meidän lasten uskontokirjan" (1952), jonka kuvittajana oli Martta Wendelin. "Meidän lasten uskontokirja" oli käytössä kansakoulun alaluokkien uskontokirjana 1970-luvulle asti.


title: Martti H. Haavio

text: Martti H. Haavio ei ollut naimisissa. Jyväskylän yliopisto hallinnoi hänen nimeään kantavaa rahastoa, josta myönnetään apurahoja kristilliseen kasvatustyöhön ja uskonnonopetukseen kohdistuvaan tutkimukseen ja julkaisutoimintaan.


title: Martti H. Haavio

text: Martti H. Haavio sekoitetaan usein kaimaansa, professori Martti Haavioon, joka tunnetaan myös runoilijanimellä P. Mustapää. Martti H. Haavio ja Martti Haavio eivät olleet keskenään sukua.


title: H. Hariola

text: Harald Hjalmar Wilhelm Hariola (sukunimi vuoteen 1935 "Högström"; 12. maaliskuuta 1902 Vihti – 3. marraskuuta 1963 Forssa) oli suomalainen rehtori ja kirjailija.


title: H. Hariola

text: Hariola valmistui ylioppilaaksi Helsingin uudesta yhteiskoulusta vuonna 1919, filosofian kandidaatiksi Helsingin yliopistosta vuonna 1925 ja maisteriksi vuonna 1926.


title: H. Hariola

text: Hariola työskenteli opettajana ja rehtorina Lauttakylän yhteiskoulussa (1928–1930), Naantalin yhteiskoulussa (1930–1931 ja 1933–1937, josta rehtorina 1935–1937), yksityisluokilla Helsingissä 1931–1933 ja Tyrvään yhteiskoulussa Vammalassa (1936–1956, josta rehtorina vuodet 1938–1955) sekä Tyrvään yhteislyseon rehtorina vuosina 1955−1957. Rehtorin toimensa ohella Hariola toimi suomen kielen ja historian lehtorina. Vuodesta 1957 Hariola työskenteli vanhempana lehtorina Forssan yhteislyseossa.


title: H. Hariola

text: Hariola kirjoitti kaksi nuortenromaania ja oli Suomen Kirjailijaliiton jäsen vuodesta 1948.


title: H. Hariola

text: Vuodesta 1929 Hariola oli naimisissa Eeva Joachimssonin kanssa. Avioliitosta syntyi viisi lasta.


title: Lazare Lévy

text: Lazare Lévy (18. tammikuuta 1882 Bryssel, Belgia – 20. syyskuuta 1964 Pariisi, Ranska) oli ranskalainen pianisti, pianopedagogi ja säveltäjä. Hänen nimensä esiintyy myös muodossa Lazare-Lévy. Brysselissä hänelle opetti pianonsoittoa englantilainen neiti Ellis. Pariisin konservatoriossa hän opiskeli Louis Diémerin johdolla pianonsoittoa ja André Gédalgen johdolla sävellystä. Harmoniaoppia hänelle opetti Albert Lavignac. Konservatoriossa hän voitti 1898 pianonsoitossa ensimmäisen palkinnon. Lévy konsertoi Euroopassa ja Aasiassa ja hän sai tunnustusta merkittävänä klassisen ja modernin ohjelmiston tulkitsijana. Varsinkin hänen Mozart ja Schumann esityksiään kiiteltiin ja heidän teoksiaan hän myös levytti. Lévy oli myös Albénizin sävellysten esitaistelija, joka soitti 1905–1908 sävellettyä "Iberia"-soolopianoteosta vuodesta 1911 lähtien. Lévy saavutti kuuluisuutta myös opettajana toimiessaan Pariisin konservatorion tilapäisenä opettajana 1914–1916 ja 1920–1923 sekä pianonsoiton professorina 1923–1940 ja 1944–1953.


title: Lazare Lévy

text: Lévy sävelsi kaksi jousikvartettoa, teoksia sellolle, huilulle ja uruille sekä pianokappaleita. Pianolle hän sävelsi muun muassa écossaiseja, etydejä, sonatiineja ja valsseja.


title: Vanajaveden laakso

text: Vanajaveden laakso on yksi Suomen kansallismaisemista ja myös valtakunnallisesti arvokas maisema-alue. Se sijaitsee Sydän-Hämeessä Vanajaveden ympärillä. Maasto ja maisema koostuu pelto- ja järvimaisemista sekä muutamasta harjusta. Vanajaveden laakso on myös arvokasta kulttuuriseutua. Alue kertoo hyvin hämäläisestä luonnosta ja historiasta. Alue tunnetaan myös kalasääsken reviirinä ja se onkin Kanta-Hämeen maakuntalintu. Alue rajoittuu lännessä Tammelan ylänköön.


title: Rieti Jorkama

text: Odo Fredrik Waldemar (Rieti) Jorkama (sukunimi vuoteen 1935 "Björkman"; 16. marraskuuta 1898 Viitasaari – 24. syyskuuta 1964 Porvoo) oli suomalainen prokuristi, pakinoitsija ja kirjailija. Hän kirjoitti pakinoita nimimerkillä "Pökö".


title: Rieti Jorkama

text: Jorkaman vanhemmat olivat ruokalanpitäjä Saima Maria Björkman ja O. F. V. Landgren-Kaila. Hän pääsi ylioppilaaksi Helsingin suomalaisesta normaalilyseosta 1919 ja opiskeli sitten jonkin aikaa oikeustiedettä Helsingin yliopistossa. Jorkama meni kuitenkin pian Kansallis-Osake-Pankin palvelukseen prokuristiksi ja työskenteli sitten ensin Helsingissä ja vuosina 1928–1936 pankin Porvoon konttorissa. Vuodesta 1936 lähtien Jorkama työskenteli liikealan tehtävissä.


title: Rieti Jorkama

text: Jorkama toimi Porvoossa ilmestyneen Uusimaa-lehden pakinoitsijana vuosina 1928–1962. Hän oli mukana myös "Porvoon Näytelmäseura ry":n ja Porvoon näyttämön teatteritoiminnassa.


title: Kiuru (sukunimi)

text: Kiuru on suomalainen sukunimi, joka on muun muassa seuraavilla henkilöillä:


title: Leivo

text: Leivo tai Leiwo voi tarkoittaa seuraavia:


title: Albert Becker

text: Albert Ernst Anton Becker (13. kesäkuuta 1834 Quedlinburg, Saksa – 10. tammikuuta 1899 Berliini, Saksa) oli saksalainen viulisti ja ennen kaikkea säveltäjä. Hän opiskeli Quedlinburgissa Hermann Bönicken ja 1853–1856 Berliinissä Siegfried Dehnin oppilaana. Vuodet 1858–1869 Becker työskenteli Potsdamissa ja Ohlaussa (nykyisin Oława) Sleesiassa ennen kuin asettui Berliiniin. Vuonna 1881 hänet nimitettiin Berliinin Schwarwenka-konservatorion sävellyksen opettajaksi, ja 1891 hän alkoi johtaa Berliner Domchor -kuoroa. Preussin kuninkaalliseen taideakatemiaan hänet nimitettiin 1892.


title: Albert Becker

text: Beckerin elinaikana hänen sävellyksistään julkaistiin pääasiassa laulumusiikkia. Sinfonioita hän sävelsi kolme, joista toinen (g-molli-sinfonia vuofelta 1859) voitti palkinnon Wienissä 1861. Hänen kamarimusiikkituotantoonsa kuuluvat muun muassa pianokvartetto d-molli op. 19, pianosonaatti f-molli op. 40 ja pianokvintetto op 49. Hänen ensimmäisiä menestyksiään olivat Julius Wolffin (1834–1910) tekstiin sävelletyt laulut "Rattenfänger" ja "Wilder Jäger" vuodelta 1877. Beckerin parhaana sävellyksenä pidetään b-molli-messua, ja kehuttuja ovat myös oratorio "Selig aus Gnade" op. 61 (1890) ja "Reformationskantate" op. 28 (1882). Saksassa hänen pienimuotoisia liturgisia teoksiaan esitetään nykyäänkin.


title: Albert Becker

text: Albert Becker oli säveltäjä Günter Raphaelin isoisä.


title: Koiviston yhteiskoulu

text: Koiviston yhteiskoulu oli alkuaan Koiviston kauppalan 5-luokkainen yhteiskoulu, joka sijaitsi Suomeen silloin kuuluneessa Viipurin läänissä Karjalankannaksella. Koulu oli yksityinen oppikoulu ja sen omisti Koiviston yhteiskoulun kannatusyhdistys 1922 – 1948. Sotien jälkeen sen omistus jatkui Haminan-Koiviston kannatusyhdistyksen (1953 – 1961) ja sitten Virolahden yhteiskoulun kannatusyhdistyksen (1953-1961) nimissä. Koulu oli saanut perustamisluvan 29. kesäkuuta 1922 ja luvan antaa keskikoulutodistuksia 17. helmikuuta 1927. Koulu haluttiin muuttaa 8-luokkaiseksi ja Valtioneuvosto myönsi 13. syyskuuta 1939 laajentumisluvan, mutta laajentumista ei voitu toteuttaa alkaneen sodan takia ja 8-luokkaiseksi muuttuminen jäi lopulta kokonaan toteutumatta.


title: Koiviston yhteiskoulu

text: Koska koulun oppilaita oli hajallaan eri puolella Suomea, toteutettiin opetus kirjekurssina, johon osallistui 40 % oppilaista. Keväällä 1941 aiottiin koulu siirtää Myllykoskelle ja Kouluhallitus ehdotti keväällä 1942 koulun siirtoa takaisin Koivistolle. Koivistolla kuitenkaan ei sodan tuhojen takia ollut jäljellä kunnollista koulurakennusta, joten koulun johtokunta ei pitänyt siirtoa mahdollisena. Keväällä 1944 koulun toimintaa jatkettiin Sippolassa ja tarkoitus oli sen jälkeen pitää koulua Salossa tai Taavetissa, mutta loppujen lopuksi toiminta jatkui Haminassa. Kannatusyhdistykselle myönnettiin 24. toukokuuta 1951 lupa siirtää koulu Virolahdelle, missä koulu sitten toimikin syksystä 1951 kevääseen 1955. Valtion omistukseen koulu siirtyi 15. kesäkuuta 1961 annetulla asetuksella. Näin koulun toiminta yksityisenä oppikouluna päättyi 31 elokuuta 1961.


title: Koiviston yhteiskoulu

text: Koulun toiminta jatkui tämän jälkeen Virolahden keskikouluna, 1963 alkaen Virolahden yhteislyseona ja 1975 Virolahden yläasteena ja lukiona.


title: Koiviston yhteiskoulu

text: Koulun tarmokas rehtori Hilda Myyryläinen kertoo koulun vaiheista seuraavaa:


title: Koiviston yhteiskoulu

text:
"Paisuva oppilasmääräkin pani ajattelemaan oman koulutalon pystyttämistä. Tämä ajatus olikin jo koulun Haminaan siirtyessä v. 1940 askarruttanut mieliä siinä määrin, että eräässä keskustelussa oli Haminan kaupungin taholta luvattu ja myöhemmin virallisesti lahjoitettu koululle tontti Kadettikoulunkadun varrelta. Arkkitehti Einari Teräsvirta laati piirustusluonnoksen: varsin upeaa koulutaloa ja oppilaskotia varten tontille N:o 1 korttelissa 65 a. Rahapula ja uskalluksen puute siirsivät hankkeen toteutumisen. Kouluhan oli saanut Talvisodan aikuisista menetyksistään korvausta n. 1 mili. mk, josta vain pieni summa rahassa ja loppu pitkäaikaisilla obligatioina. (Ainoastaan arkiston tärkein osa, piano ja heijastuskone, oli saatu Koivistolta evakuoiduksi.)"
Vuonna 1947 Koiviston yhteiskoulun 25-vuotisjuhlia vietettiin sekä Haminassa että Helsingissä. Koulun entiset oppilaat ja ystävät vastasivat juhlien onnistumisesta.


title: Koiviston yhteiskoulu

text:
Oheisessa kuvassa on Koiviston yhteiskoulun I luokan oppilaita luokkakuvassa vuonna 1937. Kuvassa penkeillä istumassa edestä katsoen ensimmäisessä rivissä kolmantena oikealla Hilkka Mäkeläinen ja toisessa rivissä samoin kolmantena oikealla Alli Irene Roti. Tytöt olivat serkuksia.
Koulu aloitti toimintansa vuokratiloissa. Aluksi koulua pidettiin pappilan ja kappalaisen hallussa olleissa rakennuksissa. Toisena vuonna päästiin entiseen kunnantaloon, jonka kunta luovutti oppikoulun käyttöön. Oma koulutalo valmistui vuonna 1925 Koiviston salmen rannalle. Koulu paloi 19. helmikuuta 1940. Sodan takia siirryttiin Haminaan yhteislyseon rakennukseen. Virolahdella toimittiin ensin siirtymävaiheessa kunnantalossa ja syksyllä 1954 koulu pääsi uuteen vasta valmistuneeseen koulutaloon.


title: Pentti Haanpään koulu

text: Pentti Haanpään koulu on Siikalatvan kunnassa, Piippolan taajamassa sijaitseva peruskoulu. Koulussa annetaan perusopetusta luokka-asteilla 1–6. Koulu oli vuoden 2008 loppuun asti entisen Piippolan kunnan ainoa peruskoulu. Piippola on uuden Siikalatvan muodostaneista kunnista ainoa, jossa ei ole omaa yläkoulua. Yläkoulun oppilaat opiskelevat yhteisesti pulkkilalaisten yläkoululaisten kanssa, Pulkkilassa Pulkkilan peruskoulussa.


title: Pentti Haanpään koulu

text: Koulussa opiskelee 66 oppilasta. Perusopetuksen lisäksi opetuksessa painotetaan kädentaitoja ja ATK-opetusta.


title: Pentti Haanpään koulu

text: Koulun rehtorina toimii Kirsi Myllykoski.


title: Oiva Talvitie

text: Oiva Kalle Aukusti Talvitie (1. helmikuuta 1897 Tampere – 6. maaliskuuta 1965 Tampere) oli suomalainen toimituspäällikkö, kirjailija ja kääntäjä. Hän käytti myös nimimerkkejä "Jaakko Karpala", "Heikki Ketara" ja "o.T.".


title: Oiva Talvitie

text: Talvitien vanhemmat olivat kansakoulunopettaja Kaarlo August Talvitie ja Anna Lovisa Westerberg. Hän pääsi ylioppilaaksi 1915 ja valmistui filosofian kandidaatiksi ja maisteriksi 1922.


title: Oiva Talvitie

text: Talvitie oli Aamulehden 1. toimitussihteerinä sekä musiikki- ja teatteriselostajana 1922–1929, Uuden Suomen 1. toimitussihteerinä 1929–1938 sekä valtion tiedoituslaitoksen katsaustoimiston päällikkönä 1939–1942. Hän toimi Kauppalehden toimitussihteerinä ja kirjallisuusosaston toimittajana 1942–1951 ja sen jälkeen Aamulehden toimituspäällikkönä vuodesta 1951 alkaen. Talvitie oli myös Yhteiskunnallisen korkeakoulun sanomalehtitekniikan opettajana 1936–1940.


title: Oiva Talvitie

text: Talvitie suomensi muun muassa George Orwellin romaanin "Vuonna 1984", Netta Muskettin romaanin "Harhateillä", Ferdinand Sauerbruchin muistelmateoksen "Elämäni kirurgina", H. R. Trevor-Roperin kirjan "Hitlerin viimeiset päivät", H. S. Hegnerin kirjan "Kolmas valtakunta : synty, nousu ja tuho" sekä Thor Heyerdahlin kirjat "Aku-aku : Pääsiäissaaren arvoitus" ja "Kon-Tiki : lautalla yli Tyynenmeren".


title: Oiva Talvitie

text:
Omalla nimellä:
Nimimerkillä "Heikki Ketara":
Nimimerkillä "Jaakko Karpala":


title: William Dayas

text: William Humphreys Dayas [deis] (12. syyskuuta 1863 New York – 3. toukokuuta 1903 Manchester) oli yhdysvaltalainen pianisti, pedagogi ja säveltäjä, joka oli Franz Lisztin viimeisiä oppilaita. Suomen pianonsoiton opetukseen Dayas toi mannermaisia vaikutteita ja uussaksalaisen koulukunnan (edustajia esimerkiksi Liszt ja hänen oppilaansa Peter Cornelius) oppeja toimiessaan 1890–1893 Helsingin musiikkiopiston opettajana heti Ferruccio Busonin jälkeen. Helsingistä Dayas siirtyi opettamaan Saksaan, sitten New Yorkiin ja lopulta Manchesteriin. Hänen sävellystuotantonsa sisältää muun muassa pianokappaleita.


title: William Dayas

text: William Dayasin Helsingissä syntynyt tytär, pianisti Karin Elin Dayas (1892–1971) toimi pianonsoiton professorina Cincinnatin konservatoriossa ja yliopistossa vuodesta 1926 lähtien.


title: Algetin kansallispuisto

text: Algetin kansallispuisto () on luonnonsuojelualue Georgian kaakkoisosassa. Se sijaitsee Kvemo Kartlin hallintoalueella Tetritsqaron piirikunnassa noin 60 kilometriä maan pääkaupungista Tbilisistä lounaaseen.


title: Algetin kansallispuisto

text: Algetin kansallispuisto ulottuu Algeti-joen laakson yläosista itäisen Trialeti-vuorijonon metsäisille etelärinteille. Puiston korkein kohta on Kldekari, joka kohoaa 2 000 metrin korkeuteen. Neuvostohallinto perusti Algetin luonnonpuiston vuonna 1965 suojellakseen idänkuusen ja kaukasianpihdan esiintymisalueiden kaakkoisreunoja. Vuonna 2007 alueesta tehtiin kansallispuisto.


title: Algetin kansallispuisto

text: Kansallispuiston alue on 6 822 hehtaarin laajuinen. Siitä 6 044 hehtaaria on metsää, valtaosa havupuita, pyökkiä ja tammea. Puistossa on yhteensä 1 664 kasvilajia ja yli 80 lintulajia.


title: Tom Dice

text: Tom Dice (s. 25. marraskuuta 1989 Eeklo, Belgia), syntymänimeltään Tom Eeckhout, on belgialainen laulaja-lauluntekijä. Hän sijoittui toiseksi Belgian X Factorissa vuonna 2008. Dice edusti Belgiaa Oslossa järjestetyissä vuoden 2010 Euroviisuissa kilpailukappaleellaan "Me and My Guitar". Dice esitti kappaleen Euroviisujen ensimmäisessä semifinaalissa ja Belgia, ensimmäistä kertaa kuuteen vuoteen, äänestettiin finaaliin. Finaalissa Belgia sijoittui kuudenneksi.


title: Tom Dice

text:
Dice oppi soittamaan kitaraa nuorena ja aloitti laulujen kirjoittamisen teini-iässä. Viisitoistavuotiaana hän liittyi The Dice -nimiseen yhtyeeseen ja alkoi käyttää nimeä Tom Eeckhout Dice taiteilijanimenään. Vuonna 2008 Dice osallistui X Factoriin tullen toiseksi. Kilpailun päätyttyä hän solmi levytyssopimuksen SonicAngel-levy-yhtiön kanssa ja julkaisi kesäkuussa 2009 ensimmäisen singlensä, akustisen cover-version Leona Lewisin kappaleesta ""Bleeding Love"". Kappale sijoittui singlelistan seitsemänneksi.
Tom on nimennyt esikuvikseen Gavin DeGrawin, Taylor Swiftin, Tyler Hiltonin, Damien Ricen, The Kooksin, Matthew Bellamyn, Musen, Placebon ja System Of A Downin.


title: Kurort-Darasun

text: Kurort-Darasun () on kaupunkimainen taajama Taka-Baikalian aluepiirin Karymskojen piirissä Venäjällä. Se sijaitsee Ingodan sivujoen Turan rannalla 66 kilometriä Darasunin rautatieasemalta etelään. Asukkaita on 3 200 henkeä (vuonna 2009).